**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 09 Σεπτεμβρίου 2024, ημέρα Δευτέρα και ώρα 13.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Ψηφιακό Τέλος Συναλλαγής και άλλες διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, η Γενική Γραμματέας Φορολογικής Πολιτικής, κυρία Μαρία Ψύλλα, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Μιχαήλ Μητσόπουλος, Διευθυντής Τομέα Επιχειρηματικού Περιβάλλοντος και Ρυθμιστικών Πολιτικών, Συνδέσμου Επιχειρήσεων και Βιομηχανιών (ΣΕΒ), Γεώργιος Μαρκόπουλος, Δήμαρχος Γαλατσίου, Μιχαήλ Φέκκας, Α΄ Αντιπρόεδρος της Επιτροπής Κεφαλαιαγοράς, Δημήτριος Ρώτας, Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ), Παύλος Αποστόλου, Πρόεδρος της Ένωσης Φοροτεχνικών Ελεύθερων Επαγγελματιών Αττικής (ΕΦΕΕΑ) και Δήμητρα Ινές Αγγελή, Γενική Γραμματέας Ανώτατης Συνομοσπονδίας Πολυτέκνων Ελλάδος (ΑΣΠΕ).

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Γεώργιος Φάκος, Γενικός Διευθυντής Φορολογίας της Ανεξάρτητης Αρχής Δημοσίων Εσόδων (ΑΑΔΕ), Βασίλειος Καμπάνης, Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ) και εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ), Χαρούλα Απαλαγάκη, Acting Γενική Διευθύντρια της Ελληνικής Ένωσης Τραπεζών (ΕΕΤ) και Χαράλαμπος Αράχωβας, Συντονιστής του Τμήματος Οικονομικής Ανάλυσης της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι, καλησπέρα.

Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ψηφιακό Τέλος Συναλλαγής και άλλες διατάξεις».

Είμαστε στη δεύτερη Επιτροπή, στην ακρόαση των εξωκοινοβουλευτικών προσώπων και αρχίζουμε με πρώτο, τον κ. Γεώργιο Φάκο, Γενικό Διευθυντή Φορολογίας της Ανεξάρτητης Αρχής Δημοσίων Εσόδων, ο οποίος θα μιλήσει μέσω Webex.

Καλησπέρα, κύριε Γενικέ, έχετε τον λόγο.

**ΓΕΩΡΓΙΟΣ ΦΑΚΟΣ (Γενικός Διευθυντής Φορολογίας της Ανεξάρτητης Αρχής Δημοσίων Εσόδων (ΑΑΔΕ)):** Ευχαριστώ πολύ.

Στο προτεινόμενο νομοσχέδιο, έχουμε τα άρθρα 1 έως 33 που εισαγάγουν το Ψηφιακό Τέλος Συναλλαγής, το οποίο πρόκειται να αντικαταστήσει το τέλος χαρτοσήμου.

 Με το νέο νομοθέτημα το Τέλος θα επιβάλλεται σε συγκεκριμένες πράξεις και σε συγκεκριμένες συναλλαγές, οι οποίες κατονομάζονται ρητά στο κείμενο, ώστε να καθίσταται σαφές το πλαίσιο εφαρμογής του, με συνέπεια να υπάρχει ασφάλεια δικαίου για τους φορολογούμενους και για τη σχέση τους με τη φορολογική αρχή.

 Το Ψηφιακό Τέλος Συναλλαγής επίσης, δεν αποτελεί τυπική φορολογία, όπως αποτελούσε το τέλος χαρτοσήμου. Δηλαδή, δεν φορολογείς αυτή καθαυτή μια σύμβαση. Φορολογείς πλέον, τη συναλλαγή, όπως αυτή αποδεικνύεται με οποιονδήποτε τρόπο.

Επίσης, εισάγεται ο κανόνας ότι εφόσον έχουμε δύο συμβαλλόμενους και ο ένας τουλάχιστον από τους δύο είναι φορολογικός κάτοικος Ελλάδος ή είναι νομικό πρόσωπο ή νομική οντότητα, που έχει μόνιμη εγκατάσταση στην Ελλάδα, σύμφωνα με τον Κώδικα Φορολογίας Εισοδήματος. Τότε αυτή η συναλλαγή φορολογείται στην Ελλάδα σε αντίθεση με ότι ίσχυε μέχρι τώρα που είχαμε την Αρχή της Εδαφικότητας, δηλαδή θα έπρεπε ή το έγγραφο να καταρτίζεται στην Ελλάδα ή να εκτελείται η σύμβαση στην Ελλάδα. Γεγονός που έχει οδηγήσει πολλές υποθέσεις στα δικαστήρια και υπήρχαν γενικότερα αμφισβητήσεις όσον αφορά την υποχρέωση για απόδοση του τέλους χαρτοσήμου.

Το νομοθέτημα όπως και το τέλος χαρτοσήμου, έχει κάνει διαχωρισμό σε αναλογικά και πάγια τέλη. Επίσης, διαχωρίζει τις συναλλαγές σε συναλλαγές μεταξύ ιδιωτών φυσικών προσώπων και νομικών προσώπων καθώς επίσης και σε πράξεις που γίνονται με το Δημόσιο και το Δημόσιο τομέα.

Θεσπίζεται ενιαία προθεσμία για όλες τις συναλλαγές ενός φορολογούμενου μέσα στο μήνα, οπότε ορίζεται αντίστοιχα και η προθεσμία για την απόδοση του Τέλους. Ενώ θεσπίζεται και η υποχρέωση δήλωσης, ενώ στο χαρτόσημο δεν υπήρχε υποχρέωση της δήλωσης, υπήρχε μόνο η υποχρέωση της απόδοσης και η δήλωση θα είναι ψηφιακή, θα γίνεται δηλαδή μέσω ειδικής εφαρμογής που θα υπάρχει για το σκοπό αυτό.

 Ενώ επίσης, πολύ σημαντικό είναι ότι καθορίζεται το υπόχρεο πρόσωπο στην απόδοση του τέλους συναλλαγής, ενώ με το χαρτόσημο πολλές φορές η διάταξη προέβλεπε ότι είναι θέμα συμφωνίας των μερών με αποτέλεσμα να δημιουργείται και μια σύγχυση για το ποιος αποδίδει και πότε και γενικότερα να υπάρχουν διαφορές κατά την διενέργεια των ελέγχων.

Με το προτεινόμενο νομοσχέδιο, ενοποιούνται οι συντελεστές, στην ουσία, διατηρούνται οι ίδιοι, όπου προβλέπονται με το τέλος χαρτοσήμου. Απλά πλέον, δεν έχουμε τον διαχωρισμό χαρτόσημο, πλέον, 20%, εισφορά υπέρ ΟΓΑ. Όλο αυτό γίνεται ένας ενιαίος συντελεστής, είτε είναι 1,2%, είτε 2,4%, είτε 3,6%. Διατηρείται, οι απαλλαγές στις μισθώσεις κατοικιών ενώ όπου έχουμε τέλος χαρτοσήμου με τέλος συναλλαγής σε συμβάσεις δανείων σε δάνεια ή σε περίπτωση τρεχούμενων δοσοληπτικών λογαριασμών, το ανωτέρω ποσό φόρου θα είναι 150.000 ευρώ. Δεν θα υπερβαίνει δηλαδή, στις περιπτώσεις αυτές, το ποσό του φόρουτις 150.000 ευρώ. Η επιβάρυνση με τέλος χαρτοσήμου μέσω του νέου πλαισίου διατάξεων, καταργείται σε ορισμένες συναλλαγές, όπως το χρησιδάνειο, σύσταση και η αύξηση κεφαλαίου μη κερδοσκοπικών νομικών προσώπων και οντοτήτων, στους συμβατικούς τόκους δανείων, στις ενέγγυες πιστώσεις τραπεζών υπέρ εισαγωγέων, στις κρατήσεις υπέρ νομικών προσώπων δημοσίου δικαίου, όπως ο Εθνικός Οργανισμός Φαρμάκων και η Ανεξάρτητη Αρχή Δημοσίων Συμβάσεων.

Επίσης, διατηρούνται οι υφιστάμενες απαλλαγές με το άρθρο 32 που υπήρχαν στο τέλος χαρτοσήμου. Γενικότερα, απλοποιείται το φορολογικό πλαίσιο. Γίνεται πιο σαφής η υποχρέωση της απόδοσης από ποιόν το Κράτος διεκδικεί την απόδοση του φόρου και ουσιαστικά, αποσυνδέεται και η ύπαρξη της έγγραφης συμφωνίας. Γεγονός που δημιουργεί τις προϋποθέσεις για την πιο εύκολη συμμόρφωση των φορολογουμένων.

Τέλος, θα πρέπει να σημειώσουμε ότι το Τέλος Συναλλαγής έρχεται να αντικαταστήσει ένα πολύ παλιό νομοθέτημα, το Προεδρικό Διάταγμα 28 του 1931 που ήταν το τέλος χαρτοσήμου, ο Κώδικας Τελών Χαρτοσήμου, το οποίο αφενός, ήταν παρωχημένο, αφετέρου ήταν διάσπαρτο σε διάφορα νομοθετήματα με αποτέλεσμα να δημιουργεί πολλές φορές πρόβλημα στους φορολογούμενους, στον εντοπισμό του τι ισχύει σε κάθε περίπτωση και επίσης, το συγκεκριμένο κείμενο, κατά κύριο λόγο, ήταν γραμμένο στην καθαρεύουσα ενώ τώρα πλέον, θα έχουμε ένα νέο νομοθέτημα, το οποίο θα είναι πιο σαφές και πιο κατανοητό στον μέσο πολίτη.

 Εκτός από το Τέλος Συναλλαγών, υπάρχουν και άλλες διατάξεις στο συγκεκριμένο νομοθέτημα που αφορούν τη φορολογία και τη φορολογική διοίκηση.

Έχουμε το άρθρο 34 που αφορά νομοτεχνικές ρυθμίσεις που γίνονται, όσον αφορά το Φόρο Προστιθέμενης Αξίας με σκοπό να ολοκληρωθεί η κωδικοποίηση του νομοθετήματος και στηρίζεται σε προτάσεις που έχουν γίνει από την Κεντρική Επιτροπή Κωδικοποίησης.

Το άρθρο 35 που αφορά την απαλλαγή από τον Ενιαίο Φόρο Ιδιοκτησίας Ακινήτων σε περιοχές που επλήγησαν από πλημμύρες και φυσικές καταστροφές, εντάσσονται περιοχές που είχαν τέτοιου είδους προβλήματα, το έτος 2024 και επεκτείνονται οι απαλλαγές για τρία έτη αντί για δύο έτη.

Η απαλλαγή από το τεκμαρτό εισόδημα και τον Ενιαίο Φόρο Ιδιοκτησίας ακινήτων σε περίπτωση που ξένα κράτη παραχωρούν δωρεάν ακίνητα σε μη κερδοσκοπικά νομικά πρόσωπα για την εκτέλεση του μορφωτικού και πολιτιστικού τους σκοπού.

Επίσης, αυξάνεται, στο πλαίσιο του άρθρου 13 του Κώδικα Φορολογίας Εισοδήματος των παροχών σε είδος, δηλαδή η λιανική τιμή προ φόρων των αυτοκινήτων, από 17.000 ευρώ σε 30.000 ευρώ.

 Επίσης, όσον αφορά τον Κώδικα Φορολογίας Εισοδήματος, έχουμε την εισαγωγή της έκπτωσης των δωρεών από το ακαθάριστο εισόδημα των νομικών προσώπων, το άρθρο 47.

Παγιοποιείται η επιστροφή του Ειδικού Φόρου Κατανάλωσης για τους αγρότες, από την 01.01.2025.

 Καθορίζονται με τα άρθρα 40 και 41 το πλαίσιο της συνεργασίας στην ανταλλαγή πληροφοριών και στην αμοιβαιότητα στην είσπραξη με τη Νορβηγία, το Ηνωμένο Βασίλειο και τη Βόρεια Ιρλανδία και την Ευρωπαϊκή Κοινότητα Ατομικής Ενέργειας.

 Επίσης, παραμένει σε ισχύ η υποχρέωση εκτίμησης-πιστοποίηση, από ανεξάρτητο εκτιμητή, των φορολογουμένων που υποβάλλουν αίτηση για ρύθμιση των χρεών τους και περαιτέρω ένα πολύ σημαντικό άρθρο είναι το άρθρο 43, το οποίο καθορίζει αντίστοιχο πλαίσιο παραβάσεων για εκείνους που παραποιούν, όχι μόνο τους φορολογικούς μηχανισμούς ή παρεμβαίνουν στους φορολογικούς μηχανισμούς, αλλά και για εκείνους που εκδίδουν φορολογικά στοιχεία μέσω υπηρεσιών παρόχων. Στην ηλεκτρονική έκδοση φορολογικών στοιχείων.

 Αυτό πρακτικά σημαίνει ότι πλέον οι κυρώσεις επιβάλλονται και σε αυτές τις περιπτώσεις δεν υπήρχε πρόβλεψη για την περίπτωση που κάποιος φορολογούμενος παρέμβαινε στη λειτουργία του φορολογικού μηχανισμού και εφόσον μεσολαβούσε πάροχος και περιόριζε τα δεδομένα που προέκυπταν από τις οικονομικές του συναλλαγές. Γενικά μπορούμε να πούμε ότι το νομοσχέδιο δείχνει να είναι σε σωστή κατεύθυνση και κυρίως εισάγει δύο από τα πιο σημαντικά θέματα που είναι αφενός το τέλος συναλλαγών και αφετέρου οι διατάξεις που προβλέπουν κυρώσεις παράλληλα για την περίπτωση που έχουμε έκδοση φορολογικών στοιχείων λιανικής πώλησης μέσω τρίτων παρόχων.

 Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς ευχαριστούμε κύριε Γενικέ.

Τον λόγο έχει ο κύριος Καμπάνης.

**ΒΑΣΙΛΕΙΟΣ ΚΑΜΠΑΝΗΣ (Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ) και εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Καλησπέρα. Κατ’ αρχάς να ευχαριστήσουμε για την πρόσκληση. Οφείλουμε να σημειώσουμε ότι η διαδικασία της ανοιχτής διαβούλευσης του νομοσχεδίου αυτού «ψηφιακό τέλος συναλλαγής και άλλες διατάξεις» θα έπρεπε να ήταν διαθέσιμη για σχολιασμό σημαντικά μεγαλύτερο χρονικό διάστημα από το προβλεπόμενο που ήταν 9 με 22. Περαιτέρω, επαναλαμβάνουμε, πως το χρονικό διάστημα των διαβουλεύσεων των νομοσχεδίων θα πρέπει σε κάθε περίπτωση να αυξηθεί ώστε να υπάρχει αρκετός χρόνος και επαρκής για την ενδελεχή εξέταση τους από όλους τους ενδιαφερόμενους φορείς. Όσον αφορά το περιεχόμενο του νομοσχεδίου το ψηφιακό τέλος έρχεται να αντικαταστήσει, όπως είπε και ο προλαλήσαντας, το τέλος χαρτοσήμου που έχει θεσμοθετηθεί στο μακρινό 1936 και μετά. Υπό το πρίσμα αυτό το συγκεκριμένο νομοσχέδιο δεν αποτελεί κάποιου είδους εκτίμηση που είναι εκ των πραγμάτων παρωχημένη, ο σκοπός της είναι καθαρά εισπρακτικός κάτι που δεν το κρύβει άλλωστε το νομοσχέδιο δεδομένου ότι στο άρθρο 1 του νομοσχεδίου αναφέρεται πως «ο σκοπός είναι η καθιέρωση ενός φόρου που θα ενισχύει τα δημόσια έσοδα σε βαθμό ανάλογα με τη συναλλακτική δραστηριότητα». Με άλλα λόγια διατηρείται αυτός ο έμμεσος φόρος που λόγω του χαμηλού συντελεστή θεωρείται ότι δεν θα ταράξει την οικονομική δραστηριότητα.

Περαιτέρω δε συνάδει και με τους διακηρυγμένους στόχους της κυβέρνησης περί μείωσης των φόρων. Αν και το πρώτο διάστημα, στην πρώτη περίοδο η κυβέρνηση μείωσε τους φόρους αρκετά, δυστυχώς έχουμε τώρα κάποιες αυξήσεις. Χαρακτηριστικό παράδειγμα αποτελεί και ο τεκμαρτός τρόπος φορολόγησης των ατομικών επιχειρήσεων που πολύς ντόρος έχει γίνει, αλλά και μια σειρά νέων επιβαρύνσεων που συνοδεύουν τον ψηφιακό μετασχηματισμό των διαδικασιών συμμόρφωσης με το δημόσιο. Επιπλέον η δικαιολογία της ανάγκης αναπλήρωσης των εσόδων για δημοσιονομικούς λόγους εξουδετερώνεται και από τη συνεχή αύξηση των δημοσίων εσόδων. Με βάση τα παραπάνω δεν περιμέναμε την πλήρη κατάργηση του αναχρονιστικού τέλους χαρτοσήμου έτσι όπως είχαμε και τις πληροφορίες, ωστόσο και παρά το θετικό γεγονός ότι καταργείται για αρκετές συναλλαγές ή απλοποιείται εντούτοις παραμένει για σημαντικές άλλες ενώ επανέρχεται και για συναλλαγές που δεν επιβάλλονται. Θα πάω εκεί που δημιουργείται το μεγαλύτερο πρόβλημα με αυτό το νομοσχέδιο. Άρθρο 20, «συνδρομές καταβαλλομένης σε Επαγγελματικά Επιμελητήρια, Ενώσεις, Συλλόγους και Σωματεία». Υπενθυμίζουμε ότι το τέλος χαρτοσήμου δεν επιβαλλόταν μέχρι σήμερα στις εν λόγω συναλλαγές καθώς αυτές ήταν υποκείμενες σε ΦΠΑ, άρα απαλλάσσονταν με άλλη διάταξη πολύ ορθά μέσα από τον ΦΠΑ και ως εκ τούτου δεν επιβαλλόταν το τέλος που στην προκειμένη αποτελεί και έναν δεύτερο έμμεσο φόρο. Με το νομοσχέδιο αυτό έρχεται και ξεκαθαρίζεται και το τέλος χαρτοσήμου επανέρχεται στις συνδρομές σε Σωματεία, Επαγγελματικές Ενώσεις και Επιμελητήρια. Αυτό το μόνο που θα πετύχει είναι περιορισμό της οργανωμένης ελεύθερης συλλογικής έκφρασης και θα δημιουργήσει πρόβλημα στους συνδικαλίζεστε. Το μέτρο αυτό ελέγχεται επίσης και για τη συνταγματικότητα.

Το ερώτημα είναι θέλει η κυβέρνηση κοινωνικούς συνομιλητές ή όχι; Τονίζουμε ότι τα Σωματεία έχουν οργανώσεις που η συμμετοχή είναι εθελοντική, ενώ ο σκοπός τους πολιτιστικός, συνδικαλιστικός, κοινωνικός είναι μη κερδοσκοπικός. Αρκετά μάλιστα από αυτά λειτουργούν χωρίς να απασχολούν μόνιμο προσωπικό. Τα μέλη τους είναι επιφορτισμένα με τις διοικητικές διαδικασίες για τη λειτουργία τους. Με την εν λόγω ρύθμιση δεν επιβάλλεται μόνο μια πρόσθετη επιβάρυνση των συνδρομών των μελών τους αλλά και μια ιδιαίτερα βαριά διοικητική διαδικασία που είναι η μηνιαία απόδοση του και η οποία μάλιστα εάν δεν πραγματοποιηθεί εκπροθέσμως επισύρει ιδιαίτερα υψηλά πρόστιμα. Με άλλα λόγια από τη μια μεριά περιορίζονται τα έσοδα με τα οποία καλύπτονται τα στοιχειώδη λειτουργικά κόστη των οργανώσεων αυτών ενώ από την άλλη αυξάνεται το κόστος συμμόρφωσης που γι’ αυτές τις εθελοντικές οργανώσεις είναι δυσανάλογα βαρύ. Η κουβέντα γίνεται για τα πρόστιμα. Προβλέπεται ότι τόσο η μη υποβολή αρχικής δήλωσης όσο και η τροποποιητική για και για ένα λεπτό ακόμα επισύρει διοικητικό πρόστιμο ύψους 100 ή 250 ευρώ ή και 500 μπορεί να φτάσει που για τις οντότητες αυτές αποτελεί ένα ιδιαίτερα δυσβάσταχτο κόστος. Με βάση τα προαναφερόμενα θεωρούμε αναγκαίο εκ του λόγου το άρθρο θα πρέπει να απαλειφθεί από το νομοσχέδιο και σε κάθε περίπτωση το ψηφιακό τέλος συναλλαγών να μην ισχύσει για τις καταβαλλόμενες συνδρομές τόσο σε Συλλόγους, Σωματεία όσο και σε Επαγγελματικά Επιμελητήρια και Ενώσεις.

Άρθρο 7, μίσθωση ακινήτων. Το τέλος χαρτοσήμου με τη νέα του ονομασία διατηρεί τις μισθώσεις επαγγελματικών ακινήτων. Είναι γνωστό ότι το κόστος λειτουργίας των μικρών και πολύ μικρών επιχειρήσεων έχει αυξηθεί τα τελευταία τρία χρόνια περίπου κατά 35%. Θεωρούμε ότι η εν λόγω υποχρέωση θα πρέπει να καταργηθεί πλήρως, όχι μόνο για την αναχρονιστική αλλά και σαν μέτρο καταπολέμησης της ακρίβειας αλλά και του κόστους των επιχειρήσεων. Στο άρθρο 35, οφείλουμε να επισημάνουμε την θετικότατη διάταξη για τις περιοχές που επλήγησαν από ακραία καιρικά φαινόμενα ή φυσικές καταστροφές. Ταυτόχρονα οφείλουμε να επισημάνουμε ότι ειδική μέριμνα οφείλει να λαμβάνεται και για τις επιχειρήσεις που δραστηριοποιούνται στις αντίστοιχες περιοχές καθώς σε πολλές περιπτώσεις η ομαλή λειτουργία παρεμποδίζεται όλο το διάστημα που διαρκεί η πορεία αποκατάστασης των ζημιών. Υπό το πρίσμα της τεκμαρτής φορολόγησης των ατομικών επιχειρήσεων νομίζουμε ότι είναι αναγκαία η πρόβλεψη εξαίρεσης των επαγγελματιών αυτών από τον τεκμαρτό προσδιορισμό φορολογητέου εισοδήματος και οποιουδήποτε άλλου φόρου είναι ακόμα σε ισχύ και επιβάλλεται οριζοντίως όπως είναι το τέλος επιτηδεύματος.

Επίσης, θα πρέπει να ληφθεί μέριμνα και το τι θα γίνεται σε αυτές τις περιοχές και γενικότερα με όλες αυτές τις καταστροφές που, δυστυχώς, που έχουν γίνει, τι θα γίνει αργότερα, όταν θα υπάρξουν οι έμμεσες τεχνικές ελέγχου που θα ελεγχθούν αυτές οι επιχειρήσεις. Θα πρέπει, οπωσδήποτε, να ληφθεί μέριμνα, κ Πρόεδρε.

Θα γίνω γραφικός εκπροσωπώντας και την Π.Ο.Φ.Ε.Ε., την Πανελλήνια Ομοσπονδία Φοροτεχνικών Ελευθέρων Επαγγελματιών. Θα επιμείνω, κ. Πρόεδρε, στη διάταξη εκείνη, την οποία πέρασε επί των ημερών σας και ακόμα την έχουμε σαν ένα απλό άρθρο περί ασθένειας των συναδέλφων λογιστών, όπως και τι γίνεται με το νόμο περί «μαύρου χρήματος» και όλη αυτή τη διαδικασία, η οποία έρχεται πάνω στα κεφάλια όχι μόνο των Λογιστών/Φοροτεχνικών. Εδώ η δέουσα επιμέλεια πιάνει σχεδόν όλους τους ελεύθερους επαγγελματίες.

Συγγνώμη για την κατάχρηση του χρόνου σας, κ. Πρόεδρε. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κ. Καμπάνη.

Συνεχίζουμε με την κ. Χαρούλα Απαλαγάκη, τη Γενική Διευθύντρια της Ελληνικής Ένωσης Τραπεζών.

Έχετε τον λόγο, κυρία Απαλαγάκη.

**ΧΑΡΟΥΛΑ ΑΠΑΛΑΓΑΚΗ (Acting Γενική Διευθύντρια της Ένωσης Ελληνικών Τραπεζών (ΕΕΤ)):** Σας ευχαριστώ πολύ, κ. Πρόεδρε.

Κυρίες και κύριοι βουλευτές, από τις πολλές διατάξεις του νομοσχεδίου η Ελληνική Ένωση Τραπεζών ενδιαφέρεται και θα τοποθετηθεί μόνο στην περίμετρο που αφορά στα μέλη της και στις τραπεζικές εργασίες που είναι οι ακόλουθες: Βασική τραπεζική εργασία, δανειακές συμβάσεις. Συμβάσεις που καταρτίζονται μεταξύ χρηματοδοτικών ιδρυμάτων και τρίτων φυσικών ή νομικών προσώπων δεν υπόκεινται στο Ψηφιακό Τέλος Συναλλαγής, άρα, διατηρούν την εξαίρεση που ήταν γνωστή από παλιά.

Γιατί το θεωρούμε σημαντικό; Το θεωρούμε σημαντικό, διότι το νομοσχέδιο ορίζει ρητά ότι «το κάθε Τέλος Συναλλαγής βαρύνει τον οφειλέτη» και αντιλαμβανόμαστε όλοι ότι η επιβολή Τέλους Συναλλαγής σε δανειακές συμβάσεις που καταρτίζουν οι τράπεζες θα περιόριζε σημαντικά το πιστοδοτικό ενδιαφέρον των νομικών και φυσικών προσώπων.

Άλλωστε, να θυμίσω ότι από το 1975 όλες οι τραπεζικές δανειακές συμβάσεις επιβαρύνονται με την εισφορά του ν. 128/1975 που έχει διατηρηθεί για περισσότερο από 50 χρόνια. Είναι άλλο θέμα αν θα πρέπει να διατηρηθεί, δεν είναι του παρόντος και ως εκ τούτου συμφωνούμε με τη ρητή εξαίρεση που προβλέπεται στο άρθρο αυτό.

Συμφωνούμε για τους ίδιους λόγους με την εξαίρεση των καταθέσεων, της άλλης σημαντικής τραπεζικής εργασίας που προβλέπεται στο άρθρο 10 παρ. 5 του νομοσχεδίου. Να θυμίσω ότι κι εδώ έχουμε αντιστάθμισμα, δεδομένου ότι οι τόκοι των καταθέσεων που αποδίδονται στους καταθέτες φορολογούνται με ένα 15% άνετα θα μπορούσαμε να έχουμε και πρόσθετη φορολογική επιβάρυνση.

Νομίζουμε ότι πρέπει μελλοντικά ο φορολογικός νομοθέτης να ξανασκεφτεί δύο επιβαρύνσεις που διατηρούνται και αποβαίνουν σε βάρος των φυσικών και νομικών προσώπων: Πρώτον, τις επιταγές οι οποίες είναι σήμερα πολύ λιγότερες σε σχέση με το παρελθόν και το προβλεπόμενο τέλος, 3 τοις χιλίοις, κατά το άρθρο 19 παράγραφος 3 του νομοσχεδίου. Κυριότερα, όμως, τις λεγόμενες «εξασφαλιστικές συμβάσεις», δηλαδή υποθήκη και προσημείωση όπου πάντα υπήρχαν τέλη. Θεωρούμε, όμως, ότι είναι πολλές οι εξασφαλιστικές συμβάσεις και ίσως μελλοντικά θα πρέπει ο νομοθέτης να το ξαναδεί και να περιορίσει το κόστος. Δεν αφορά στις τράπεζες στο θέμα αυτό, όμως, αφορά στις επιχειρήσεις και στα νοικοκυριά.

Τέλος, νομίζουμε ότι υπάρχει μια νομοτεχνική αστοχία στις μεταβατικές διατάξεις στο άρθρο 32, όπου έχουμε δύο διαφορετικούς χρόνους που θα εφαρμοστεί ο νέος νόμος. Άλλοτε γίνεται αναφορά στην 1/1/2025 που είναι απόλυτα φυσιολογικό, μια που μιλάμε για ένα οιονεί φορολογικό νόμο - άνετα μπορεί να ανατρέχει στο παρελθόν - και δεύτερον γίνεται αναφορά και σε υφιστάμενες συμβάσεις. Δεν ξέρουμε, δεν είδαμε αιτιολογική έκθεση για να καταλάβουμε αυτή τη διαφοροποίηση, θεωρούμε, όμως, ότι θα πρέπει ο συντάκτης του νομοσχεδίου να το ξαναδεί.

Δεν έχω κάτι άλλο να πω. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κυρία Απαλαγάκη.

Τον λόγο έχει ο κ. Μιχάλης Μητσόπουλος, Διευθυντής του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών.

Έχετε τον λόγο, κ. Μητσόπουλε.

**ΜΙΧΑΛΗΣ ΜΗΤΣΟΠΟΥΛΟΣ (Διευθυντής Τομέα Επιχειρηματικού Περιβάλλοντος και Ρυθμιστικών Πολιτικών, Συνδέσμου Επιχειρήσεων και Βιομηχανιών (ΣΕΒ)):** Ευχαριστώ, κ. Πρόεδρε. Ευχαριστούμε και εμείς για την πρόσκληση.

Είναι γεγονός ότι ήταν δύσκολο το εγχείρημα της αναθεώρησης. Ήταν κάτι σε εκκρεμότητα για μακρύ χρονικό διάστημα, ακριβώς, επειδή ήταν τόσο δύσκολο το εγχείρημα, ακριβώς, για τον εκσυγχρονισμό αυτού του Κώδικα Τελών Χαρτοσήμων και τώρα καθιερώνεται ένα σαφές ενιαίο νομοθετικό πλαίσιο για τον Ψηφιακό αυτό Φόρο επί των Συναλλαγών. Η ψηφιακή του μορφή, όπως επιχειρείται με το νομοσχέδιο αυτό, κινείται στη σωστή κατεύθυνση, καθώς αποτελεί άλλη μια προσπάθεια για την ψηφιοποίηση των διεπαφών των επιχειρήσεων με τη Δημόσια Διοίκηση και σε πολλά σημεία - αν και όχι όλα - το νέο πλαίσιο επέρχεται, επιφέρει επιτέλους την τόσο σημαντική νομική σαφήνεια, η οποία μεταξύ άλλων θα συμβάλει και στην ομαλή διεξαγωγή των μελλοντικών φορολογικών ελέγχων στα θέματα αυτά και καταλαβαίνουν όλοι πόσο σημαντικό είναι αυτό και για τις Αρχές, να έχουν τη σαφήνεια αυτή, αλλά και για την αγορά, να βλέπει αυτή τη σαφήνεια.

Επίσης, οφείλουμε να αναγνωρίσουμε ότι συγκριτικά με το κείμενο που είχε αρχικά τεθεί σε διαβούλευση το καλοκαίρι το προς ψήφιση νομοσχέδιο περιλαμβάνει αρκετές τεχνικές βελτιώσεις, πολλές από τις οποίες στην πράξη θα αποδειχθούν ιδιαίτερα σημαντικές. Παραμένει, όμως, ότι η επιβολή του Τέλους αυτού σε σειρά συναλλαγών γίνεται με έναν τρόπο που στην πράξη θα αυξήσει το κόστος των επιχειρήσεων.

Ενδεικτικά και μόνο θα ήθελα να αναφερθώ στα ζητήματα που άπτονται της χρηματοδότησης των επιχειρήσεων και τα οποία αξιολογούμε ως ιδιαίτερης σημασίας και για αυτό και θα σταθώ σε αυτά και μόνο. Αν και η θεσμοθέτηση ενός πλαφόν στο προς καταβολή Τέλος σε ορισμένες περιπτώσεις εργαλεία χρηματοδότησης είναι επί της Αρχής ένα θετικό βήμα, εντούτοις, θεωρούμε ότι τώρα θα πρέπει να μειωθεί και συνολικά να διασφαλιστεί ότι όποια επιβάρυνση προβλέπεται στη χρηματοδότηση - ειδικά των μικρομεσαίων επιχειρήσεων της χώρας μας - να παραμείνει σε όσο το δυνατόν πιο χαμηλά επίπεδα και σε κάθε περίπτωση να μην αυξηθεί.

Τέλος, στα σημεία στα οποία φαίνεται να παραμένουν ασάφειες που μπορούν να οδηγήσουν σε θέματα ερμηνείας για την εφαρμογή, ελπίζουμε και είμαστε σίγουροι ότι όταν ανακύπτουν τα ερωτήματα της εφαρμογής, τότε αυτά θα εξετάζονται προσεκτικά και θα διευκρινίζονται με ταχύτητα.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κι εμείς, κ. Μητσόπουλε.

Συνεχίζουμε με τον κ. Γεώργιο Μαρκόπουλο, Δήμαρχο Γαλατσίου.

Κύριε Δήμαρχε, έχετε το λόγο.

**ΓΕΩΡΓΙΟΣ ΜΑΡΚΟΠΟΥΛΟΣ (Δήμαρχος Γαλατσίου):** Καλησπέρα σας. Ευχαριστούμε πάρα πολύ για την πρόσκληση.

Θα ήθελα, να αναφερθώ για την Ολυμπιακή Εγκατάσταση, την οποία γνωρίζετε πάρα πολύ καλά και θα πω στην πορεία γιατί, κ. Πρόεδρε. Η Ολυμπιακή Εγκατάσταση η συγκεκριμένη κατασκευάστηκε για τους Ολυμπιακούς Αγώνες του 2004. Εκεί φιλοξενήθηκαν τα αθλήματα του pink ponk και της Ρυθμικής Γυμναστικής. Μέχρι το Νοέμβριο του 2005 φιλοξενήθηκε και το τμήμα μπάσκετ της ΑΕΚ. Από εκείνη τη στιγμή μέχρι και το 2014 η εγκατάσταση έμεινε κλειστή, εγκαταλελειμμένη και κατεστραμμένη. Τον 11ο του 2015 άνοιξε τις πύλες της, προκειμένου να φιλοξενηθούν οι πρόσφυγες, που η χώρα τότε αντιμετωπίζει ένα πολύ μεγάλο πρόβλημα προσφυγικών ροών.

Έκτοτε, το Μάρτιο του 2016 παραχωρήθηκε η με 6 μήνες παραχώρηση στο Δήμο Γαλατσίου. Τον Οκτώβριο του 2016 παραχωρήθηκε για 3 χρόνια από την τότε Κυβέρνηση, προκειμένου να το εξωραΐσουμε, να το βελτιώσουμε και να το φτάσουμε στη συγκεκριμένη μορφή του.

Σήμερα το Ολυμπιακό Γυμναστήριο φιλοξενεί περίπου 2.000 άτομα καθημερινά. Υπάρχουν τα Καλλιτεχνικά Στέκια Δραστηριοτήτων, Γυμναστήριο Γυναικών, φιλοξενούνται τμήματα Μπάσκετ, Βόλεϊ, pink ponk και όλα αυτά χωρίς να επιβαρύνεται ούτε ο Δημοτικός Προϋπολογισμός, ούτε ο Κρατικός Προϋπολογισμός.

Επιπλέον και θέλω να αναφερθώ σε αυτό, επί Υπουργίας σας, ήρθαν Δημόσιες Υπηρεσίες στη συγκεκριμένη εγκατάσταση μιας και υπάρχει και χώρος γραφείων, ήρθαν 9 Δ.Ο.Υ. με μηδενικό μίσθωμα, έπειτα ήρθε ο Ε.Φ.Κ.Α. και αυτή τη στιγμή προετοιμάζονται οι χώροι προκειμένου να έρθει το ΚΕ.Π.Α. και τα Υγειονομικά Γραφεία του Κέντρου Υγείας.

 Μέχρι στιγμής, γίνεται μια εξοικονόμηση ετησίως για το Ελληνικό Δημόσιο περίπου 1.000.000 ευρώ. Έχει εγκατασταθεί επιπλέον και το Κέντρο Εξυπηρέτησης Πολιτών, 4 ΑΤΜ από τις τέσσερις συστημικές τράπεζες και έχει μεταμορφωθεί το πρωί ο συγκεκριμένος χώρος ως, ένα σύγχρονο Διοικητικό Κέντρο όπου ο πολίτης, χωρίς να κάνει άσκοπες μετακινήσεις μπορεί να έρθει εκεί και να κάνει όλες τις καθημερινές συναλλαγές με το Ελληνικό Δημόσιο.

Στο σημερινό νομοσχέδιο, ο Δήμος Γαλατσίου ζητάει να παραχωρηθεί για 40 χρόνια από το Ελληνικό Δημόσιο η χρήση του συγκεκριμένου ακινήτου. Προκειμένου να αποκατασταθεί η στέγη η οποία με έναν ανεμοστρόβιλο το 2022 καταστράφηκε ολοσχερώς, να μπορέσουμε να το κάνουμε ενεργειακά αυτόνομα, μιας και η δαπάνη αυτή επιβαρύνει το Ελληνικό Δημόσιο και είναι γύρω στις 900.000 ευρώ ετησίως, και αυτό έπειτα θα παραχωρηθεί στο Ελληνικό Δημόσιο από τη στιγμή που θα γίνει απόσβεση. Το πρόβλημα που είχαμε μέχρι στιγμής για να γίνουν αυτές οι διαδικασίες είναι, ότι όλα αυτά τα προγράμματα τα χρηματοδοτικά που προσφέρετε εσείς, δεν μπορούσε να συμμετάσχει ο Δήμος Γαλατσίου με τόσο βραχυχρόνιες παραχωρήσεις.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Εμείς σας ευχαριστούμε κύριε Δήμαρχε και συνεχίζουμε με τον κ. Μιχαήλ Φέκκα, Α’ Αντιπρόεδρος της Επιτροπής Κεφαλαιαγοράς. Ορίστε κ. Αντιπρόεδρε έχετε τον λόγο.

**ΜΙΧΑΗΛ ΦΕΚΚΑΣ (Α’ Αντιπρόεδρος της Επιτροπής Κεφαλαιαγοράς):** Ευχαριστώ πολύ για την πρόσκληση. Όσον αναφορά για το σχέδιο νόμου για το Ψηφιακό Τέλος Συναλλαγών που έχουμε κληθεί σήμερα, ήθελα να αναφέρω ότι η Επιτροπή Κεφαλαιαγοράς ως, Ανεξάρτητη Δημόσια Εποπτική Αρχή υπάγεται διοικητικά στο Υπουργείο Οικονομικών και εποπτεύει χρηματιστηριακές εταιρείες, εταιρείες παροχής χρηματοοικονομικών υπηρεσιών και άλλες χρηματοοικονομικού χαρακτήρα εταιρείες, όπως επενδυτικές.

 Ο σκοπός της Επιτροπής Κεφαλαιαγοράς είναι η προστασία των επενδυτών για την εξασφάλιση και την εύρυθμη λειτουργία της ελληνικής οικονομίας. Ωστόσο, οι φορολογικές υποχρεώσεις, δεν εμπίπτουν στις αρμοδιότητες της Επιτροπής Κεφαλαιαγοράς και επομένως, δεν υπάρχει συνάφεια με το προκείμενο σχέδιο νόμου. Ως εκ τούτου, δεν έχουμε κάποιο σχόλιο πάνω στο σχέδιο νόμου για το Ψηφιακό Τέλος Συναλλαγών.

 Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κ. Αντιπρόεδρε και συνεχίζουμε τον κ. Δημήτριο Ρώτα, Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ).

**ΔΗΜΗΤΡΙΟΣ ΡΩΤΑΣ (Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ)):** Κύριε Πρόεδρε, κυρίες και κύριοι Υπουργοί και Βουλευτές της Διαρκούς Επιτροπής Οικονομικών Υποθέσεων, ως Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΜΕΝΣ), ευχαριστώ για την τιμή που μας κάνατε, να μας καλέσετε για να γνωστοποιήσουμε τις θέσεις μας.

 Είναι άξιο απορίας, πώς ένα τόσο σημαντικό νομοσχέδιο ήρθε για διαβούλευση μέσα στον Αύγουστο με ό,τι αυτό συνεπάγεται και ενώ, καταθέσαμε εκατοντάδες σχόλια εμφανίστηκαν περίπου 16.

 Με το άρθρο 20 του νομοσχεδίου, το Ψηφιακό Τέλος επεκτείνεται και στα Επαγγελματικά Σωματεία. Θεωρούμε ότι αυτό είναι λάθος, ιδίως προς τα Συνδικαλιστικά Σωματεία, ας μην ξεχνάμε ότι τα Εργατοϋπαλληλικά Σωματεία εξαιρούνται ρητώς, από το Τέλος Χαρτοσήμου σύμφωνα με το άρθρο 47, παράγραφος 1, του ν.1241/1982 που ισχύει μέχρι σήμερα. Το άρθρο αυτό, προβλέπει ότι οι αποδείξεις πληρωμής δικαιωμάτων εγγραφής ή συνδρομών των Μελών Εργατοϋπαλληλικών Σωματείων και Ενώσεων αυτών, δεν υπόκεινται σε Τέλος Χαρτοσήμου. Άλλωστε η επιβολή Τέλους στην εγγραφή και στις εισφορές των Μελών θα παραβίαζε το δικαίωμα του συνεταιρίζεσθε. Εξάλλου, οι εισφορές των Σωματείων απαλλάσσονται και από το ΦΠΑ άρθρο 22, παράγραφος 1, περίπτωση ΥΕ του κώδικα ΦΠΑ.

Οι μεταβατικές διατάξεις του νομοσχεδίου που λένε ότι οι παλαιές ρυθμίσεις για απαλλαγές στο τέλος χαρτοσήμου θα ισχύουν και για το νέο τέλος δεν μας ικανοποιούν. Θα είμαστε εκτεθειμένοι στις εγκυκλίους της ΑΑΔΕ και την ερμηνεία του κάθε προϊσταμένου. Πρέπει να προβλεφθεί ξεκάθαρη εξαίρεση από το ψηφιακό τέλος για όλα τα συνδικαλιστικά σωματεία και ειδικώς για τα σωματεία των Στρατιωτικών και των Σωμάτων Ασφαλείας για να μην υπάρχει καμία αμφισβήτηση. Επίσης, θα πρέπει να καταργηθεί το παράβολο - τέλος για την έκδοση του διαβατηρίου όσον αφορά το προσωπικό των Ενόπλων Δυνάμεων και των Σωμάτων Ασφαλείας που χωρίς δική τους ευθύνη αδυνατούν να εκδώσουν τη νέα ψηφιακή ταυτότητα με αποτέλεσμα να μην μπορούν να ταξιδέψουν σε χώρες του Σένγκεν με την ταυτότητά τους όπως ισχύει για όλους τους άλλους πολίτες της χώρας.

Κυρίες και κύριοι Υπουργοί και Βουλευτές της Διαρκούς Επιτροπής Οικονομικών Υποθέσεων η προχθεσινή εξαγγελία του Πρωθυπουργού περί αύξησης κατά 20% της αποζημίωσης νυχτερινής εργασίας μόνο θυμό και αγανάκτηση έχει προκαλέσει στα στελέχη των Ενόπλων Δυνάμεων.

Ξέρετε πόσο είναι επιπλέον καθαρό ποσό ανά βραδινή υπηρεσία;

Το τεράστιο ποσό των 1,90 ευρώ και φυσικά το μεγαλύτερο μέρος του προσωπικού δεν δικαιούται νυχτερινή αποζημίωση λόγω άδικου αποκλεισμού του από μία αδιανόητη ΚΥΑ που προβλέπει εκτός των άλλων ότι θα εργαζόμαστε οκτώ ώρες και θα πληρωνόμαστε πέντε.

Που συμβαίνει αυτό;

Μα φυσικά μόνο στην Ελλάδα. Να σημειώσω, επίσης, ότι στη Βουλγαρία ο νεοδιοριζόμενος στις ένοπλες δυνάμεις θα παίρνει πρώτο μισθό από 1.1.2025 1.100 ευρώ ενώ στην Ελλάδα ο απόφοιτος από τη Σχολή Ευελπίδων περίπου στα 950 και να αναλογιστούμε την τεράστια διαφορά στο κόστος ζωής. Οι στρατιωτικοί έχουμε τιμή και αξιοπρέπεια.

Πρέπει να συμπεριληφθούν στο εν λόγω νομοσχέδιο οι παρακάτω προτάσεις της Ομοσπονδίας μας, οι οποίες έχουν αναδειχθεί επανειλημμένως τα τελευταία χρόνια. Θα σας πω μόνο τα σημαντικά: την ψήφιση ενός νέου δικαιότερου μισθολογίου και σύμφωνα με τις αποφάσεις του ΣτΕ, το οποίο έχει ο ίδιος ο Πρωθυπουργός της χώρας αναγγείλει από το 2023. Την επαναφορά του 13ου και 14ου μισθού εφόσον εξήλθαμε των μνημονίων. Την κατάργηση της Ειδικής Εισφοράς Αλληλεγγύης για την καταπολέμηση της ανεργίας. Η ανεργία έχει πέσει κάτω από το 10% και συνεχίζουμε και την πληρώνουμε τα Σώματα Ασφαλείας, οι Ένοπλες Δυνάμεις και ο δημόσιος τομέας. Να ενταχθούν στη β’ μισθολογική κατηγορία αξιωματικοί προελεύσεως ΕΜΘ οι οποίοι -και αυτό απίστευτο μοναδικό στην Ελλάδα- ενώ προάγονται στο βαθμό του Λοχαγού ή του Υπολοχαγού παίρνουν μισθό Ανθυπασπιστή και Ανθυποσμηναγού. Να υπάρξει πρόβλεψη στεγαστικού επιδόματος για τους συναδέλφους μας που παίρνουν μεταθέσεις σε παραμεθόριες περιοχές αυξημένου τουριστικού ενδιαφέροντος.

Τα ενοίκια είναι σε τεράστιο ύψος, οι μισθοί είναι 900 - 950 ευρώ, πώς θα ζήσει αυτός και η οικογένεια του στρατιωτικού;

Το έχουμε αναλογιστεί;

Πρέπει να δοθεί άμεσα αυτό το επίδομα. Να εναρμονιστεί η ημερήσια αποζημίωση των υπηρεσιακών μας μετακινήσεων. Έχει διορθωθεί για όλο το δημόσιο τομέα και οι μόνοι που εξαιρούνται απ’ αυτό είναι πάλι τα Σώματα Ασφαλείας και οι Ένοπλες Δυνάμεις. Η ηγεσία του Υπουργείου Οικονομικών οφείλει να δείξει τον απαιτούμενο σεβασμό και την ανάλογη προσοχή στα δίκαια των αιτημάτων των χιλιάδων εν ενεργεία στρατιωτικών. Σήμερα, μας παρακολουθούν χιλιάδες στελέχη των Ενόπλων Δυνάμεων με τις οικογένειές τους και καλούμε όλους τους Βουλευτές των κομμάτων να εγκρίνουν την ένταξη των προτάσεων της Ομοσπονδίας μας στο εν λόγω νομοσχέδιο δείχνοντας έτσι έμπρακτα ότι η πολιτεία αναγνωρίζει το τεράστιο έργο που επιτελεί το προσωπικό των Ενόπλων Δυνάμεων.

Σας ευχαριστούμε και πάλι μου μας καλέσατε για να ακουστεί η φωνή και η αγωνία των στρατιωτικών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Ρώτα.

Συνεχίζουμε τον κ. Παύλο Αποστόλου, Πρόεδρο της Ένωσης Φοροτεχνικών Ελευθέρων Επαγγελματιών Αττικής.

**ΠΑΥΛΟΣ ΑΠΟΣΤΟΛΟΥ (Πρόεδρος της Ένωσης Φοροτεχνικών Ελευθέρων Επαγγελματιών Αττικής):** Κύριε Πρόεδρε, κυρίες και κύριοι Βουλευτές, ευχαριστώ για την πρόσκληση που κάνατε στην ΕΦΕΕΑ, τη μεγαλύτερη πρωτοβάθμια ένωση αυτοαπασχολούμενων λογιστών φοροτεχνικών, να εκφράσει τις απόψεις της σχετικά με το συγκεκριμένο νομοσχέδιο.

Το προηγούμενο διάστημα τόσο η ένωση μας όσο και πλήθος άλλων φορέων έχουν καταθέσει προτάσεις τόσο για τη δικαιότερη αναμόρφωση του φορολογικού συστήματος όσο και για αλλαγές στη φορολογική διαδικασία με σκοπό τη μείωση της ψηφιακής γραφειοκρατίας και τη μείωση του κόστους στις μικρές επιχειρήσεις. Ο κλάδος μας πέρασε ένα πολύ δύσκολο καλοκαίρι εξαιτίας του ασφυκτικού χρονοδιαγράμματος που καθόρισε το Υπουργείο σχετικά με την υποβολή των φορολογικών δηλώσεων. Ο κλάδος μας ανταποκρίθηκε μέσα στις προθεσμίες υποβάλλοντας το σύνολο των δηλώσεων υπερβάλλοντας όμως εαυτόν εργαζόμενοι 15 έως 16 ώρες την ημέρα. Μεγάλος αριθμός λογιστών - φοροτεχνικών αποκόμισε από αυτή την πίεση σοβαρά προβλήματα στη σωματική και ψυχική του υγεία. Περιμέναμε, λοιπόν, η Κυβέρνηση στο νομοσχέδιο τούτο να υλοποιήσει τουλάχιστον τη δέσμευσή της για ορισμό σταθερού χρόνου υποβολής των φορολογικών δηλώσεων με σαφή ημερομηνία έναρξης και λήξης πεντάμηνης διάρκειας όπως όριζε αρχικά ο ν.4172/2014, στην οποία δεν θα περιλαμβάνεται φυσικά ο μήνας Αύγουστος και να προβλέπεται ότι οι πάσης φύσεως δηλωτικές υποχρεώσεις προς ΑΑΔΕ και ΕΦΚΑ που λήγουν εντός του Αυγούστου να μετατίθεται τουλάχιστον έως 15/9 δίνοντας το δικαίωμα σε δεκάδες χιλιάδες λογιστές για ολιγοήμερες διακοπές.

Περιμένουμε από την κυβέρνηση να είναι έτοιμη η ίδια έχοντας εκδώσει τις σχετικές οδηγίες και τα φορολογικά έντυπα έως 31/12, ώστε να μπορούμε να προετοιμαστούμε για την έγκαιρη και έγκυρη συμπλήρωση των φορολογικών δηλώσεων.

Περιμένουμε από τις δημόσιες υπηρεσίες να είναι έτοιμες και να έχουν υποβάλει τις σχετικές βεβαιώσεις αποδοχών και παρακρατούμενων φόρων πριν την έναρξη υποβολής των δηλώσεων.

Σχετικά με άλλα θέματα που θίγονται στο νομοσχέδιο ή και που επιθυμούμε τη νομοθέτηση τους. Για τα myDATA προτείνουμε διαβίβαση μόνο των εσόδων. Για έσοδα που δεν συνδέονται με διακίνηση αγαθών ή επιτόπια παροχή και πληρωμή να υπάρχει περιθώριο 15 ημερών για την εμπρόθεσμη διαβίβαση. Για έσοδα που υπάρχει εκπρόθεσμη διαβίβαση εφόσον έχουν καταχωρηθεί στα βιβλία και έχουν συμπληρωθεί στις δηλώσεις πριν από οποιαδήποτε έλεγχο να μην επιβάλλεται κανένα πρόστιμο.

Τα έξοδα χαρακτηρίζονται μέσα από το ενιαίο λογιστικό σχέδιο που χρησιμοποιεί το 99% των επιχειρήσεων ή από τα ελληνικά λογιστικά πρότυπα ή διεθνή λογιστικά πρότυπα. Παρέλκει, κατά τη γνώμη μας, ο χαρακτηρισμός και η υποχρεωτική διαβίβαση των δαπανών στα myDATA. Πριν την υποβολή της φορολογικής δήλωσης το σύνολο των δεδομένων των βιβλίων εσόδων και εξόδων αναλυτικά να υποβάλλονται ηλεκτρονικά στην ΑΑΔΕ υπογραφόμενα απαραίτητα από τον λογιστή που έχει την αντίστοιχη άδεια.

Έτσι, οι ελεγκτικές υπηρεσίες θα έχουν τη δυνατότητα να εξάγουν κάθε είδους αποτελέσματα, μεικτά, καθαρά, κόστη, δείκτες κλπ.. Τα τηρούμενα βιβλία και στοιχεία να είναι η μοναδική πηγή προσδιορισμού κάθε φορολογίας. Να μην εφαρμοστεί επ’ ουδενί το κλείδωμα και ο μηδενισμός των αποκλίσεων των δηλώσεων εισοδήματος και ΦΠΑ. Αυτή τη στιγμή οι οδηγίες της ΑΑΔΕ μας προτείνουν τη διενέργεια πολύπλοκων τακτοποιητικών εγγραφών προκειμένου να συμφωνήσουμε με την προκρούστεια λογική των myDATA.

Τα δεδομένα των myDATA να είναι εργαλείο διευκόλυνσης του ελέγχου και τίποτε άλλο.

Για την ασθένεια. Η νομοθέτηση της ασθένειας του λογιστή, όπως προβλέπει το άρθρο 67 του νόμου 5042 του 2023 δε μας καλύπτει. Περιπτώσεις που η νοσηλεία σε νοσοκομείο είναι μικρότερη των τριών ημερών, περίπτωση ατυχήματος που απαγορεύει ή δυσχεραίνει τη μετακίνηση, χημειοθεραπείες ή άλλες θεραπείες που τα ιατρικά πρωτόκολλα επιβάλλουν μεγάλη αποχή από την εργασία δεν καλύπτονται από την υφιστάμενη νομοθεσία. Εκκρεμεί, άλλωστε, για την εφαρμογή του και έκδοση της Εγκυκλίου εδώ και 20 μήνες σχεδόν.

Ζητάμε πραγματική αναγνώριση της ασθένειας, εφόσον υπάρχει αναρρωτική άδεια. Για την κύηση, 8 εβδομάδες πριν την πιθανή ημερομηνία τοκετού ή τη λοχεία 9 εβδομάδες μετά. Η υποβολή των δηλώσεων των εξουσιοδοτούντων πελατών μας να λήγει στο τέλος του επόμενου μήνα από τη λήξη της ανάρρωσης ή του τετραμήνου διαστήματος της κύησης λοχείας.

Ήδη, ο νόμος 5078 του 2023 ορθά προβλέπει την εννεάμηνη επιδότηση της μητέρας μη μισθωτής πέραν της τετράμηνης άδειας με επιδότηση που όμως έρχεται σε αντίθεση με τη μη παράταση υποβολής των δηλωτικών υποχρεώσεων των πελατών της ωφελούμενης λογίστριας.

Για το νομό 4557 του 2018 ζητάμε την άμεση απενεργοποίηση με την προοπτική της κατάργησης του. Ανάκληση των εντολών ελέγχου σε λογιστές. Καμία επιβολή προστίμου για τον νόμο 4557 για τη δέουσα επιμέλεια. Να υπάρξει σαφής διαχωρισμός των μαύρων εσόδων που προέρχονται από νόμιμες πηγές, για παράδειγμα, ανασφάλιστη εργασία, εργασία στο εξωτερικό κλπ., από τα εισοδήματα που προέρχονται από εγκληματικές πράξεις.

Κατάργηση των υψηλών προστίμων αναφορικά με το μητρώο πραγματικών δικαιούχων για οντότητες που έχουν μέλη φυσικά πρόσωπα και οι δικαιούχοι προκύπτουν μέσα από άλλα αρχεία, όπως το ΓΕΜΗ, τη ΔΟΥ κλπ.. Η πλατφόρμα των πραγματικών δικαιούχων να ενημερώνει αυτόματα το μητρώο του TAXIS για όλες τις επιχειρήσεις.

Να δημιουργηθεί ειδική πλατφόρμα και τα στοιχεία των οικονομικών καταστάσεων η Τράπεζα της Ελλάδος να τα αντλεί από την πλατφόρμα του ΓΕΜΗ αυτοματοποιημένα.

Σχετικά με το τέλος συναλλαγών. Με το νομοσχέδιο τούτο εν πολλοίς έχουμε μια μετονομασία του τέλους χαρτοσήμου σε ψηφιακό τέλος. Οι συντελεστές στην πράξη είναι σχεδόν οι ίδιοι, πλην όμως το ποσοστό 20% επί του χαρτοσήμου που ήταν φόρος υπέρ του ΟΓΑ, άρα, τώρα υπέρ του ΕΦΚΑ. Τώρα, φαίνεται ότι ο φόρος αυτός καταργείται και ζητάμε τη διατήρηση του.

Εκφράζουμε την αντίθεσή μας σχετικά με τις διατάξεις του άρθρου 20 και ζητάμε να μην εφαρμοστεί για συλλόγους και σωματεία, γιατί με τη νέα νομοθετική διάταξη το ψηφιακό τέλος συναλλαγής είναι ένας φόρος στις συνδρομές των μελών των συνδικαλιστικών οργανώσεων, στριμώχνοντας ακόμα περισσότερο, οικονομικά αλλά και πρακτικά, σωματεία και ομοσπονδίες. Η συντριπτική πλειοψηφία των οργανώσεων, πρωτοβάθμιων και δευτεροβάθμιων, οριακά καλύπτουν τις λειτουργικές τους ανάγκες, ενοίκια, συντήρηση γραφείων, ενέργεια κ.λπ., δεν έχουν το κατάλληλο διοικητικό προσωπικό και οι όποιες λειτουργίες τους καλύπτονται από την εθελοντική προσφορά των μελών τους.

 Με την εν λόγω ρύθμιση επιβάλλεται πρόσθετη επιβάρυνση στα μέλη και βαριά διοικητική διαδικασία, όπως είπα, που είναι η μηνιαία απόδοση του φόρου, η οποία μάλιστα αν δεν πραγματοποιηθεί εμπρόθεσμα επισύρει ιδιαίτερα υψηλά πρόστιμα, τα οποία έχουν επιπτώσεις και στα μέλη των διοικήσεων τους, π.χ. αδυναμία έκδοσης φορολογικής ενημερότητας κ.λπ..

 Η υποχρέωση της μηνιαίας απόδοσης από σωματεία και συλλόγους του ψηφιακού τέλους έρχεται σε αντίθεση και με την υφιστάμενη νομοθεσία. Η συντριπτική πλειοψηφία των συλλόγων και των σωματείων απαλλάσσεται από την τήρηση φορολογικών βιβλίων και το βιβλίο ταμείου δεν ενημερώνεται υποχρεωτικά κάθε μήνα. Η επιβολή ψηφιακού τέλους στις συνδρομές των σωματείων ελάχιστα έσοδα θα επιφέρει στο δημόσιο ταμείο στερώντας τους όμως κρίσιμα έσοδα.

Επιπλέον τα πρόστιμα σε περίπτωση εκπρόθεσμης υποβολής είναι εξωφρενικά σε σχέση με τα ποσά προς απόδοση. Για παράδειγμα, σύλλογος εισέπραξε το μήνα Ιούλιο 300 ευρώ από συνδρομές, υπέβαλε εκπρόθεσμα δήλωση, ας πούμε σήμερα 9/9 αντί για τις 31/8, το ποσό που πρέπει να αποδώσει είναι 3,60 ευρώ, ενώ το πρόστιμο του εκπροθέσμου που θα επιβληθεί θα είναι τουλάχιστον 100 ευρώ αν απαλλάσσεται από την τήρηση βιβλίων ή 250 αν τηρεί απλογραφικά βιβλία.

Τέλος, προτείνουμε η δήλωση απόδοσης του ψηφιακού τέλους να είναι σε τριμηνιαία βάση για όσους τηρούν βιβλία ή έστω για όσους τηρούν απλογραφικά βιβλία. Για τους μη υπόχρεους το ψηφιακό τέλος να αποδίδεται με τη δήλωση εισοδήματος. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κ. Αποστόλου.

Το λόγο έχει ο κ. Χαράλαμπος Αράχωβας, Συντονιστής του Τμήματος Οικονομικής Ανάλυσης της Ελληνικής Συνομοσπονδίας Εμπορίου και Επιχειρηματικότητας.

**ΧΑΡΑΛΑΜΠΟΣ ΑΡΑΧΩΒΑΣ (Συντονιστής του Τμήματος Οικονομικής Ανάλυσης της Ελληνικής Συνομοσπονδίας Εμπορίου και Επιχειρηματικότητας, ΕΣΕΕ):** Ευχαριστώ πολύ, κύριε Πρόεδρε.

Κυρίες και κύριοι βουλευτές, σε γενικές γραμμές η Ελληνική Συνομοσπονδία Εμπορίου και Επιχειρηματικότητας θεωρεί πως οι προσπάθειες αποσαφήνισης του θεσμικού πλαισίου, όπως στο συγκεκριμένο νομοσχέδιο, απλούστευσης των διαδικασιών και ψηφιοποίησης των συναλλαγών κινούνται προς τη σωστή κατεύθυνση υπό την προϋπόθεση διευκόλυνσης των συναλλαγών και ενίσχυσης της οικονομικής δραστηριότητας.

 Ως εκ τούτου η ΕΣΕΕ στο παρόν νομοσχέδιο επισημαίνει τα εξής:

Σκοπός του νομοσχεδίου θα πρέπει να είναι η αποσαφήνιση του θεσμικού πλαισίου και η ψηφιοποίηση των συναλλαγών να περιλαμβάνει και την ουσιαστική μείωση της φορολογικής επιβάρυνσης. Σε διαφορετική περίπτωση το νομοσχέδιο αυτό κινδυνεύει να καταστεί απλά ένα νομοσχέδιο ρύθμισης καταβολής του φόρου.

Φυσικά το νομοσχέδιο στην προσπάθεια εκσυγχρονισμού του καταργεί το τέλος σε περίπου 600 περιπτώσεις με δημοσιονομικό κόστος ύψους 32 δισεκατομμυρίων ευρώ. Εν τούτοις το τέλος μένει σε περιπτώσεις όπως μίσθωση ακινήτων εξαιρουμένων των κατοικιών, άρθρο 7, όταν μάλιστα τα ενοίκια έχουν διογκωθεί και αποτελούν ένα ιδιαίτερα σημαντικό μερίδιο του λειτουργικού κόστους των επιχειρήσεων που το τέλος να ανέρχεται στο ανώτατο ποσοστό 3,6%. Υψηλό λειτουργικό κόστος για τις επιχειρήσεις συνεπάγεται χαμηλή κερδοφορία ή ακόμα και ζημίες, δηλαδή, αμφισβήτηση της ίδιας της βιωσιμότητας των επιχειρήσεων.

Άρθρο 8, δάνεια μεταξύ ιδιωτών και επιχειρήσεων. Σε αυτή την περίπτωση το κατανοούμε ότι ο σκοπός είναι κυρίως ο περιορισμός των φαινομένων της φοροαποφυγής. Ωστόσο η διατήρηση αυτής της επιβάρυνσης ουσιαστικά αποτρέπει, αποκλείει, αν θέλετε, αυτή τη μορφή δανεισμού όταν μάλιστα το κόστος δανειοδότησης από τον επίσημο τραπεζικό τομέα είναι εξαιρετικά υψηλό στη χώρα μας και μάλιστα με απαιτητικές προϋποθέσεις.

Άρθρο 12, μεταβίβαση επιχείρησης. Σε ένα εξαιρετικά ρευστό οικονομικό και επιχειρηματικό περιβάλλον και πολιτικών εντάσεων σε διεθνές επίπεδο η διατήρηση αυτής της επιβάρυνσης πλήττει την ίδια την επιχειρηματικότητα. Το πλήγμα μάλιστα μπορεί να είναι ισχυρότερο για τις πολύ μικρές επιχειρήσεις και μπορεί ακόμη να οδηγήσει και στην ακύρωση της διαδικασίας και της μεταβίβασης, ιδιαίτερα αφού πρόκειται για ένα μη ανταποδοτικό τέλος.

Άρθρο 20, συνδρομές καταβαλλόμενες σε επαγγελματικά επιμελητήρια, ενώσεις, συλλόγους και σωματεία.

 Η παρούσα επιβάρυνση έρχεται σε αντίθεση με ότι έχει, κατά καιρούς, δηλώσει η πολιτεία η οποία θεωρητικά, τουλάχιστον, αναζητά τη συμβολή και την ενεργή συμμετοχή των εταίρων στις βασικές διαβουλεύσεις.

Η δυναμικότητα και κατ΄ επέκταση τα επαγγελματικά κριτήρια και οι ενώσεις έχουν πληγεί, ήδη, από τις επιπτώσεις των πολλαπλών κρίσεων (κρίση χρέους, υγειονομική κρίση, ενέργεια, πληθωρισμός) και ως εκ τούτου οι συγκεκριμένες συνδρομές αποτρέπουν την ενίσχυση συμμετοχής αποδυναμώνοντας ουσιαστικά τα Σωματεία και στην ουσία τον ίδιο το διάλογο.

 Σας ευχαριστώ πολύ για το χρόνο σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε και συνεχίζουμε με την κυρία Αγγελή.

Κυρία Αγγελή, έχετε το λόγο.

**ΙΝΕΣ – ΔΗΜΗΤΡΑ ΑΓΓΕΛΗ (Γενική Γραμματέας της Ανώτατης Συνομοσπονδίας Πολυτέκνων Ελλάδος (ΑΣΠΕ):** Καλησπέρα σας και σας ευχαριστούμε για την πρόσκληση.

 Κύριε Πρόεδρε. κύριοι Βουλευτές, κύριε Υπουργέ ως Ανώτατη Συνομοσπονδία Πολυτέκνων Ελλάδος εκπροσωπούμε τους έχοντες την πολυτεκνική ιδιότητα, ένα 10% του ελληνικού πληθυσμού. Προφανώς, όταν είναι σε μια εύθραυστη ισορροπία τα δημοσιονομικά ενός κράτους, δεν είναι μόνο τι μοιράζουμε, αλλά είναι και το τι δεν παίρνουμε.

Για να γίνω, λοιπόν, πιο συγκεκριμένη θα κάνω ένα σχόλιο γενικό.

Το νομοσχέδιο δεν περιέχει καμία ρήτρα δημογραφικής και οικογενειακής πολιτικής και αυτό θα πρέπει να το δούμε από δω και πέρα. Όπως έχουμε εφαρμόσει για την ομάδα των ΑμεΑ που είναι και αυτή προστατευόμενη από το Σύνταγμα, θα πρέπει να δούμε τις οικογενειακές πολιτικές σε κάθε νομοσχέδιο και στην Αιτιολογική Έκθεση.

 Θα σταθώ και εγώ στις αμοιβές, με άλλη οπτική, όμως, όσον αφορά το Τέλος για τα Σωματεία, όταν είναι και εθελοντικού χαρακτήρα. Μιλάμε, λοιπόν, για ένα Τέλος το οποίο θα επιβάλλεται, κατά κυριολεξία, στα έξοδα κίνησης, σε τίποτε άλλο και έξοδα κίνησης είναι μια συνδρομή που μπορεί, είναι και αυτοτελώς χρηματοδοτούμενα τα Σωματεία αυτά.

Ξέρετε όμως ποιο είναι το επιχείρημά μας;

 Έχουμε πιστοποίηση ως φορείς κοινωνικής φροντίδας. Θεωρώ, λοιπόν, ότι θα στερήσετε έναν τομέα που προσφέρει στην κοινωνία και δεν καλύπτεται από όλα τα κυβερνητικά μεγέθη. Αναλυτικά θα σας έρθει και στην Επιτροπή για να διανεμηθεί, κύριε Πρόεδρε, το υπόμνημα μας.

 Ζητάμε, λοιπόν, στο τέλος του άρθρο 17 να προστεθεί σημείο 4 ως εξής: «Εξαιρούνται από τις προβλέψεις αυτού του άρθρου τα σωματεία και οι σύλλογοι που είναι Μη Κερδοσκοπικού Χαρακτήρα και είναι αναγνωρισμένοι φορέων και υπηρεσιών κοινωνικής φροντίδας. Το ίδιο ισχύει και για τις ομοσπονδίες και συνομοσπονδίες που είναι Μη Κερδοσκοπικού Χαρακτήρα και είναι αναγνωρισμένοι φορείς υπηρεσιών κοινωνικής φροντίδας. Στην περίπτωση ομοσπονδιών ή συνομοσπονδιών, εφόσον αυτοί είναι αναγνωρισμένοι φορέων υπηρεσιών κοινωνικής φροντίδας η εξαίρεση να ισχύει και για τα σωματεία ή συλλόγους που είναι μέλη τους».

 Πάμε τώρα στο άρθρο 24, στις επιδοτήσεις, οικονομικές ενισχύσεις, επιχορηγήσεις από το Δημόσιο και φορείς γενικής κυβέρνησης και εδώ θέλουμε να κάνουμε μια πρόταση. Είχε γίνει παλαιότερα, με τα επιδόματα επί κυβερνήσεως Καραμανλή και είχε φανεί αύξηση στον κόσμο, γιατί είχε κοπεί το Χαρτόσημο. Εμείς, λοιπόν, θεωρούμε ότι αυτό πρέπει να κοπεί και από τα επιδόματα στον ΟΠΕΚΑ και αντίστοιχα από τις ενισχύσεις που λαμβάνουν οι φορείς υπηρεσιών κοινωνικής φροντίδας μέσω των εσόδων του Κρατικού Λαχείου.

 Το τρίτο σημείο είναι το άρθρο 29, για την έκδοση απογράφου και αποδεικτικά έγγραφα ενώπιον δικαστηρίων για το Ψηφιακό Τέλος. Εμείς σαν πρόταση στην παράγραφο 2 που λέει, ότι «δεν καταβάλλεται Ψηφιακό Τέλος επί των συναλλαγματικών, γραμματίων, εις διαταγή κ.λπ.» λέμε το εξής: Όταν ο υπόχρεος του Ψηφιακού Τέλους Συναλλαγής είναι πολύτεκνος να δώσουμε μια ανάσα. Η πρόνοια αυτή είναι αναγκαία λόγω και της υφιστάμενης νομοθεσίας που προβλέπει ειδική μέριμνα για τα δικαστικά έξοδα των πολυτέκνων.

Στο άρθρο 34, για την εξαίρεση από την υποχρέωση καταβολής ζητάμε να προστεθεί νέο άρθρο 34 που να λέει ότι «οι υπόχρεοι καταβολής οποιουδήποτε Ψηφιακού Τέλους Συναλλαγής απαλλάσσονται από την υποχρέωση, εφόσον είναι πολύτεκνοι και αποδεικνύουν την ιδιότητά τους διαμέσου της ψηφιακής πύλης του gov.gr που εκδίδουν το Πιστοποιητικό Πολυτεκνικής Ιδιότητας».

 Επί του άρθρου 35, στην ειδική απαλλαγή που πήρα με αφορμή των καταστροφών στη Θεσσαλία «DANIEL» και όλα τα φαινόμενα που υπήρχαν για τον ΕΝΦΙΑ, εμείς θεωρούμε ότι θα πρέπει να το δούμε πολύ προσεκτικά, πόσα είναι τα τετραγωνικά απαραίτητης διαβίωσης για μια οικογένεια με πλήθος παιδιών. Ας ξεκινήσουμε, λοιπόν, να πούμε ότι η οικογένεια με τα τρία παιδιά θα έχει μια απαλλαγή ΕΝΦΙΑ της πρώτης κατοικίας του 50% με μια αναλογικότητα, όταν φτάνουμε στα 8 και στα 9 παιδιά.

Είναι λίγο σύνθετο, θα πρέπει να το δείτε αλλά είναι ένα έσοδο που για εμάς θα ήταν ένα μειούμενο έξοδο.

Στο άρθρο 36, απαλλαγή από το τεκμαρτό εισόδημα. Αυτό είναι κάτι που και σαν Υπουργός, κύριε Πρόεδρε, το είχαμε συζητήσει. Συμβαίνει το εξής. Όταν είναι ένα ζευγάρι και κάνει κοινή φορολογική δήλωση και ο ένας εκ των δύο δεν έχει εισοδήματα, καλύπτεται το τεκμαρτό διαβίωσής του από τα εισοδήματα του άλλου. Αντιστοίχως και τα παιδιά μας, που είναι προστατευόμενα μέλη. Για κάποιους λόγους όμως, αυτά τα παιδιά μπορεί να έχουν ένα πολύ μικρό εισόδημα, κάτω των τριών χιλιάδων ευρώ, που τους υποχρεώνουν να έχουν ατομική φορολογική δήλωση. Παρ’ αυτά όμως, εξακολουθούν να είναι εξαρτώμενα. Μιλάμε για ένα λογαριασμό στην τράπεζα των 150 ευρώ ή μία μερική απασχόληση το καλοκαίρι, ενός φοιτητή.

Εκεί, λοιπόν, δεν υπάρχει διασύνδεση το ΑΦΜ αυτό να φαίνεται ότι το μέλος αυτό είναι προστατευόμενο και καλύπτεται το τεκμαρτό διαβίωσής του, με αποτέλεσμα να εμφανίζεται το τεκμαρτό διαβίωσης 3.000 ευρώ. Φανταστείτε τώρα στην οικογένεια αυτή, αν πούμε έξι παιδιά από 1.000 ευρώ το κάθε παιδί, τα 6.000 είναι 18.000 και αυτομάτως γίνονται εξαιρετέοι από κάθε είδους ευεργεσία και πρόσθετα φορολογούμενοι.

Θεωρούμε, λοιπόν, ότι θα πρέπει να το δούμε αυτό. Η αναφορά, όπως θα το πάρετε, έχει και τα μέτρα αυτά, τα οποία τα έχουμε δημοσιοποιήσει σε κοινή συνεργασία με το Οικονομικό Επιμελητήριο Ελλάδος και θεωρούμε ότι είναι σε σωστή ρότα ως προς τη στήριξη και τη μείωση των απαιτητών εξόδων σε μια μεγάλη οικογένεια.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΌΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Να ενημερώσω το Σώμα ότι από τους κληθέντες φορείς έχουμε την ενημέρωση ότι δε θα εκπροσωπηθούν στη σημερινή συνεδρίαση: η Πανελλήνια Ομοσπονδία Ιδιοκτητών (ΠΟΜΙΔΑ), η Πανελλήνια Ομοσπονδία Εργαζομένων Δημόσιων Οικονομικών Υπηρεσιών (ΠΟΕ – ΔΟΥ) και το Οικονομικό Επιμελητήριο Ελλάδος (ΟΕΕ), το οποίο θα μας αποστείλει υπόμνημα και θα διανεμηθεί στα μέλη της Επιτροπής.

Ο κ. Ζεμπίλης, έχει το λόγο..

**ΑΘΑΝΑΣΙΟΣ ΖΕΜΠΙΛΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Θα ήθελα να ευχαριστήσω όλους τους φορείς οι οποίοι εκπροσωπήθηκαν σε αυτή τη συζήτηση, που ήταν γόνιμη και ουσιαστική. Επίσης και ως προς τις διεκδικήσεις που ακούστηκαν και το οποίο είναι εύλογο, υπό την έννοια ότι, μετά από μία υπερδεκαετή οικονομική κρίση, είναι κατανοητό να υπάρχουν αιτήματα, τα οποία, βέβαια, πρέπει να ικανοποιούνται στο πλαίσιο των δημοσιονομικών δυνατοτήτων, διότι όταν υπερβαίνουν τις δυνατότητες αυτές, αντιλαμβανόμαστε, ότι οδηγούμαστε πάλι σε μνημόνια.

Η ερώτηση που θέλω να υποβάλλω είναι προς τον κ. Φακό, επειδή υπήρξε μία σύγχυση, την οποία θέλω να διευκρινίσει.

 Οι ερωτήσεις μου είναι δύο, ως προς την εισπραξιμότητα. Άλλο η εισπραξιμότητα των υφιστάμενων φόρων, το να είναι δηλαδή το πλαίσιο κατανοητό και ξεκάθαρο, το οποίο θα καλλιεργεί μία φορολογική συνείδηση στους φορολογούμενους και το κράτος θα εισπράττει τα έσοδά του και άλλο η επιβολή νέων φόρων. Αντίθετα, όταν δεν έχουμε εισπραξιμότητα των φόρων, οδηγούμαστε σε νέους φόρους προκειμένου να καλύψουμε την απώλεια των εσόδων ή, βεβαίως, σε απώλεια χρημάτων και πόρων που μπορεί να διατεθούν για την υγεία, την παιδεία ή σε κατηγορίες συμπολιτών μας ευάλωτων.

Από το υφιστάμενο καθεστώς του τέλους χαρτοσήμου υπήρχαν αμφισβητήσεις και προστριβές με τους φορολογούμενους κατά τον φορολογικό έλεγχο;

Άρα, εάν είχαμε εξ αυτού του λόγου απώλεια δημοσίων εσόδων. Αν, δηλαδή, μπορούσαν οι επιχειρηματίες να εκμεταλλευτούν κάποια κενά της απαρχαιωμένης αυτής νομοθεσίας για να μην πληρώσουν φόρους.

Άρα, τι αναμένουμε ως έσοδα από την αύξηση της εισπραξιμότητας;

Το δεύτερο, που έχω να ρωτήσω είναι το εξής. Με το ψηφιακό τέλος συναλλαγών έχουμε μια απλή μετονομασία του ψηφιακού τέλους χαρτοσήμου ή έχουμε μεταβολή των κατηγοριών που υπάγονται στο νέο τέλος;

Έχουμε, δηλαδή, αύξηση των κατηγοριών συναλλαγών και συμβάσεων που υπάγονται στο νέο τέλος και πόσες είναι αυτές;

Έχουμε νέες κατηγορίες, δηλαδή επιβάλλονται περισσότεροι φόροι σε νέες συναλλαγές, σε νέες συμβάσεις ή μείωση και περίπου αριθμητικά πόσες είναι αυτές;

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε. Εγώ θα εστιάσω την προσοχή μου εν είδει παρατήρηση στην τοποθέτηση της κυρίας Αγγελή και να την ρωτήσω στοχευμένα κάποια ζητήματα που άπτονται της Πανελλήνιας Ομοσπονδίας Πολυτέκνων και δεδομένου, ότι έχει γίνει, νομίζω καθολικά αποδεκτό από τον πολιτικό κόσμο της χώρας, ότι το δημογραφικό πρόβλημα συνιστά τη νούμερο 1 υποχρέωση της πολιτείας εις τρόπον ώστε να πάρει τα κατάλληλα μέτρα για να ασκηθεί αυτή η φθίνουσα πορεία του πληθυσμιακού στοιχείου της χώρας, ήθελα να τη ρωτήσω, πέραν των παρατηρήσεων που έθεσε επί τάπητος και νομίζω, ότι θα το αξιολογήσουμε και θα τοποθετηθούμε και στη συζήτηση κατ’ άρθρον που έπεται και ως πολύτεκνος γονέας και εγώ προσωπικά, θα ήθελα να θέσω κάποια ερωτήματα στην κυρία Αγγελή, εν προκειμένω, τι θα μπορούσε και ίσως να έχει μια ευκαιρία και μέχρι τη συζήτηση του νομοσχεδίου του Υπουργείου Οικονομικών, τι θα μπορούσε, πέραν από αυτό που ανέφερε και η ίδια, για την αποκλιμάκωση του ΕΝΦΙΑ, ώστε να αποφορτιστεί από τα συσσωρευμένα ανελαστικά έξοδα μιας πολύτεκνης οικογένειας, τι άλλο θα μπορούσε να ήταν αυτό, τι άλλες προτάσεις θα μπορούσε να τεθούν, να ακουστούν στη δημόσια σφαίρα εδώ από την πλευρά του Συλλόγου Πολυτέκνων, που γνωρίζει αν μη τι άλλο τα προβλήματα που έχει η πολύτεκνη οικογένεια, πολυμελή οικογένεια στην Ελλάδα το 2024 και αν θα μπορούσε να υπάρχει εν είδει πρότασης που θα ήταν χρήσιμη για μας και στη συζήτηση εν προκειμένω, τη συγκεκριμένη συζήτηση, αλλά και ευρύτερα και θα μείνω σε αυτό και μόνο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Βατσινά.

**ΕΛΕΝΗ ΒΑΤΣΙΝΑ (Ειδική Αγορήτρια της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Ευχαριστώ, κύριε Πρόεδρε, για τον λόγο. Να ευχαριστήσω και εγώ με τη σειρά μου τους εκπροσώπους των φορέων που είναι σήμερα εδώ στη Βουλή και μας έδωσαν χρήσιμη ενημέρωση και αυτούς που επίσης μέσω WEBEX έδωσαν τη συμβολή τους.

Πολλά από τα ζητήματα που προκύπτουν από αυτό το νομοσχέδιο, νομίζω ότι εντοπίστηκαν από ορισμένους φορείς, όπως εντοπίστηκαν και από εμάς στη πρώτη συνεδρίαση. Θα πρέπει, λοιπόν, να σας πω, ότι μου δίνεται η εντύπωση, πως ερχόμαστε κάπως με ένα σχήμα πρωθύστερο μεταξύ νόμου και πράξης. Με ιδιαίτερη συμπάθεια άκουσα από τον κ. Υπουργό τον χρονικό ορίζοντα εφαρμογής της νέας αυτής πλατφόρμας και τη σωστή κατά τη γνώμη μας σκέψη να τεθεί ουσιαστικά σε πρακτική εφαρμογή η πλατφόρμα από το Δεκέμβρη και άρα, η πρώτη καταβολή του νέου τέλους να γίνεται από αρχές του 2025.

Βλέπετε, δεν κάνω στείρα Αντιπολίτευση, αλλά θεωρώ το διάστημα αξιόλογο για τη χρονική προετοιμασία, αλλά και δημοσιονομικά πρακτικό να παρακολουθούμε όλοι μαζί το τι ποσά απέδωσε το νέο μέτρο από την αρχή του νέου χρόνου. Επιτρέψτε μου, όμως, να εκφράσω τις πολλές μου επιφυλάξεις, γιατί δεν σας δικαιώνει η πρόσφατη ιστορία. Το πρόβλημα δεν είναι μόνο τεχνικής φύσεως, είναι και τεχνικής φύσεως, είναι όμως και αντικειμενικά πολύ δύσκολο από την αρχή του χρόνου να έχουμε ενημερωμένο το σύνολο των ιδιωτών της χώρας για τη νέα φορολογική υποχρέωσή τους.

Τα τελευταία πέντε χρόνια, Πρωθυπουργός και Υπουργοί μας διαβεβαιώνετε, ότι όλα είναι έτοιμα σε πολλά επίπεδα, τόσο στον χώρο της οικονομίας, όσο και αλλού, στη πρόληψη, στο χώρο της δικαιοσύνης, που ήδη ο δικαστικός χάρτης δεν έχει ακόμη θεσμοθετηθεί πλήρως. Καλύτερα, λοιπόν, να είμαστε των φρονίμων τα παιδιά παρά να πεινάσουμε και μετά να μαγειρέψουμε, για να το πω ποιο λαϊκά και καλύτερα και εσείς να προετοιμάζεστε παρά να διαψεύδεστε. Αυτό το λέω, μιας και ερχόμαστε εδώ μία μέρα μετά τις εξαγγελίες της ΔΕΘ από τον Πρωθυπουργό, οι οποίες επίσης δεν έχουν κανένα έρεισμα στον προϋπολογισμό και επίσης θα διαψευστούν.

Έρχομαι τώρα στους φορείς και θέλω να αναφερθώ καταρχήν στην ΑΑΔΕ, στον κ. Φάκο και να ζητήσω την εκτίμηση του φορέα σχετικά με το χρόνο εφαρμογής του μέτρου που τίθεται προς ψήφιση. Άρα, έχουμε εδώ μια εξουσιοδότηση, ώστε να υπάρξει μια νέα πλατφόρμα, στην οποία θα μπαίνει ο πολίτης αυτοβούλως και θα λέει, έκανα μια συναλλαγή και θέλω να σας πληρώσω το τέλος. Άρα, τι μηχανισμός διασταύρωσης των στοιχείων θα υπάρξει, ώστε να μην έχουμε πολίτες δύο ταχυτήτων, τους συνεπείς και εκείνους που δεν δηλώνουν συνήθως κάτι; Θα αντλεί από κάποιον στοιχεία η πλατφόρμα αυτή, ή οι συναλλαγές που δεν έχουν δηλωθεί θα προκύπτουν μόνο από τυχόν φορολογικό έλεγχο; Και το λέω αυτό, γιατί έχουμε μελετήσει και στη φορολογική μεταρρύθμιση του Δεκέμβρη, ότι δεν έχουμε αυξημένες δυνάμεις φορολογικών ελέγχων, έχουμε επενδύσει κυρίως στην ψηφιοποίηση για να γίνεται και η διασταύρωση.

Δεύτερη ερώτηση στον ίδιο φορέα, την ΑΑΔΕ, θα έχουμε σημαντικές καθυστερήσεις που μπορούν να ξεπεράσουν τους δυόμισι μήνες, όπως αναφέρει η κυβέρνηση, ως διάστημα, για να τεθεί σε εφαρμογή και τι μπορεί να καθυστερήσει την εφαρμογή του μέτρου; Να θυμίσω, τι έγινε στο myDATA, να θυμίσω το e-τιμολόγιο, που ουσιαστικά, από τις τόσες παρατάσεις, ενώ ήταν νόμος του κράτους, στη πράξη λειτουργούσαν ως πιλοτικές εφαρμογές μέχρι να φτάσουμε να εφαρμοστούν.

Θα ήθελα να κάνω κάποια ερώτηση προς την ΕΦΕΕΑ. Ξέρετε, γνωρίζετε, κύριε Πρόεδρε και εσείς, ότι ο κόσμος των Φοροτεχνικών και Ελευθέρων Επαγγελματιών, ταλαιπωρηθήκατε από αυτές τις παρατάσεις προθεσμιών που σας ανέφερα. Θα ήθελα να ρωτήσω, λοιπόν, όχι το πως αξιολογείτε την κατάργηση των εξακοσίων συναλλαγών από το τέλος του χαρτοσήμου, σε αυτό το αξιολογούμε όλοι ως πολύ θετικό, θα ήθελα να ρωτήσω, αν από τις τρέχουσες 29 κατηγορίες του νομοσχεδίου, για τις οποίες θεσπίζεται το ψηφιακό τέλος συναλλαγών, εντοπίζεται συναλλαγές που δεν υπήρχαν με την ως τώρα ισχύουσα και πολυδαίδαλη νομοθεσία.

Την τελευταία μου ερώτηση θα ήθελα και είχα την ευκαιρία να την υποβάλω και σε περισσότερους φορείς, λόγω του άρθρου 20, ότι το τέλος συναλλαγών στα Σωματεία και Επαγγελματικές Οργανώσεις, το ΠΑΣΟΚ πρότεινε να υπάρχει ένας έστω εκπρόσωπος από τις πολυπληθέστερες Ενώσεις και Ομοσπονδίες της χώρας. Έχουμε την τιμή να έχουμε εκπροσώπους της ΓΣΕΒΕΕ και της ΠΟΜΕΝΣ, όμως, δεν έχουμε εκπροσώπους από την Αστυνομία, την Πυροσβεστική, το Λιμενικό Σώμα, που αριθμούν όλοι μαζί πολλές χιλιάδες μέλη πανελλαδικά. Οι ένστολοι σήμερα Δευτέρα 9 Σεπτεμβρίου, μια μέρα μετά τις εξαγγελίες του Πρωθυπουργού στη ΔΕΘ, έχουν να πουν πολλά, διότι όπως όλοι γνωρίζουμε, περιμένουν περισσότερα από 10 χρόνια μία ουσιαστική παροχή που θα αποκαταστήσει αυτό που βιώνουν εργασιακά, ωραριακά και φυσικά σε συνθήκες επικινδυνότητας. Τις συνθήκες εργασίας τους, βέβαια, τις ονομάζω ίσως εγώ επικίνδυνες, γιατί αν διαβάσουμε την κείμενη νομοθεσία, δεν αποτυπώνεται πουθενά ότι κάνουν κάτι επικίνδυνο ή ανθυγιεινό.

Επίσης, εντελώς άγνωστο είναι γιατί δεν έχουμε εδώ ούτε τον Πρόεδρο της Ολομέλειας των Δικηγορικών Συλλόγων, που εκτός του ότι εκπροσωπεί μία εξίσου πολυπληθή επαγγελματική Ένωση, εκ της ιδιότητάς του, θεωρώ θα συνέδραμε και σε νομικά ζητήματα της διατύπωσης του άρθρου 20 και πρακτικά ζητήματα επίσης, που θα θίξω και στην επόμενή μας επιτροπή.

Στους κυρίους εκπροσώπους της ΓΣΕΒΕΕ και της ΠΟΜΕΝΣ, θα ήθελα να υποβάλω την εξής ερώτηση: Σήμερα, αξιότιμοι εκπρόσωποι, καταβάλλατε ως Ομοσπονδίες την οποιαδήποτε φορολογική φύσεως παροχή, εν είδει τέλους χαρτοσήμου; Το ρωτώ εμφατικά, διότι από μεριάς Υπουργείου τονίστηκε, ότι δεν υπάρχει στο νομοσχέδιο, καμία νέα επιβολή τέλους, ενώ προσωπικά δεν βρήκα πουθενά να καταβάλλεται σήμερα τέτοιο τέλος, διότι δεν είστε υπαγόμενες σε καθεστώς ΦΠΑ και ως εκ τούτου, εμμέσως έχει καταργηθεί από το 1940 κάτι η διάταξη αυτή. Παρακαλώ, να μας διευκρινίσετε, επίσης, το τρόπο που λαμβάνετε τις εισφορές σας ως Ομοσπονδίες και πώς κατανέμεται τις εισφορές στις Ενώσεις, διότι στο νομοσχέδιο υπάρχει ο κίνδυνος να καταβληθεί δύο φορές τελικά το τέλος συναλλαγών, μία από την Ομοσπονδία και μία από την Ένωση.

Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. του Κ.Κ.Ε.):** Ευχαριστώ, κύριε Πρόεδρε, ευχαριστούμε και τους φορείς για την παρουσία τους. Νομίζω, στον έναν ή στον άλλο βαθμό, συμβάλλουν, άσχετα αν συμφωνούμε ή διαφωνούμε με τις εκτιμήσεις και τις αναλύσεις πάνω στη διαδικασία της συζήτησης. Βέβαια, από μόνο του το νομοσχέδιο, δεν έρχεται, δυστυχώς, όπως και τα περισσότερα νομοσχέδια, να λύσουν κανένα από τα τεράστια προβλήματα της καθημερινότητας, από τα αδιέξοδα που έρχονται αντιμέτωποι οι εργαζόμενοι, οι συνταξιούχοι, οι μισθωτοί, η νεολαία, οι αυτοαπασχολούμενοι, οι βιοπαλαιστές αγρότες.

Παρόλα αυτά, μας δίνεται η δυνατότητα να κάνουμε μια ερώτηση στον Πρόεδρο της ΕΦΕΕΑ, τον κ. Αποστόλου, συνάδελφο και λογιστή φοροτεχνικό. Διαπιστώνουμε πολλά άλυτα ζητήματα, κύριε Πρόεδρε, βλέπουμε την ένταση με την οποία τα μεταφέρετε και εσείς και ο κλάδος και δεν σας κρύβω, ότι και στη πρώτη συνεδρίαση, προσπαθήσαμε ως Κ.Κ.Ε. με ένταση να φέρουμε την οργή και την αγανάκτηση των συναδέλφων σε αυτήν εδώ την αίθουσα, οι οποίοι αντιμετωπίζονται στην κυριολεξία σαν μηχανές παραγωγής αποτελεσμάτων και όχι σαν ανθρώπινες οντότητες.

Γνωρίζοντας και ποιος ο στόχος και οι επιδιώξεις, όχι μόνο της Κυβέρνησης, όχι των άλλων μόνο κομμάτων του ευρωμονόδρομου, αλλά και της ίδιας της Ευρωπαϊκής Ένωσης, που θεωρεί τους μικρούς αυτοαπασχολούμενους σαν διαρθρωτικό πρόβλημα της ελληνικής οικονομίας, είναι λογικό οι αποφάσεις, οι ρυθμίσεις, οι οδηγίες, τα νομοσχέδια, να κινούνται στην κατεύθυνση εξάντλησης των μικρών αυτοαπασχολούμενων, αλλά και των λογιστών φοροτεχνικών, έτσι ώστε να τους βγάλουν από τον χώρο, παραδίδοντας το έργο σε μεγάλες λογιστικές ψηφιακές ελεγκτικές εταιρείες.

 Ήθελα να ρωτήσω το εξής. Έχουν μεταφερθεί στον Υπουργό, στους Υφυπουργούς, στην Κυβέρνηση αυτά τα αιτήματα; Πως σας αντιμετώπισε όλο το προηγούμενο διάστημα; Σας δέχτηκε σαν τον βασικό κλάδο που σηκώνει στις πλάτες του το φορτίο αυτό εδώ και δεκαετίες; Ανταποκρίθηκε στα ζητήματα που αναδείχθηκαν μέσα από τις τοποθετήσεις σας; Πήραν υπόψη τους, όχι μόνο για τις προθεσμίες, τα πρόστιμα, το στενό pressing, το ψηφιακό λαβύρινθο, που σήμερα έρχονται σε πέρας να βγάλουν οι λογιστές φοροτέχνες; Ακόμα και τα χαρτόσημα οι λογιστές φοροτεχνικοί θα τρέξουν πίσω από τις ημερομηνίες και θα απολογηθούν, είτε στις ενώσεις, στα σωματεία, τα επαγγελματικά επιμελητήρια είτε στους πελάτες τους και θα επιβαρυνθούν με τα πρόστιμα αν δεν προλάβουν μέσα σε αυτά τα ασφυκτικά πλαίσια της κυβέρνησης.

Τι θεωρείτε -και τελειώνω με αυτό- η Κυβέρνηση έχει εικόνα για το πώς δουλεύει σήμερα ένας λογιστής φοροτεχνικός; Πόσες ώρες κοιμάται, πόσες ώρες ψυχαγωγείται, αν βλέπει τις οικογένειες του, αν ανταποκρίνεται στις καθημερινές του ανάγκες σαν άνθρωπος, σαν προσωπικότητα, σαν οντότητα. Σας ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Σας ευχαριστούμε και εμείς κύριε συνάδελφε και συνεχίζουμε με τον Ειδικό Αγορητή της κοινοβουλευτικής ομάδας της Ελληνικής Λύσης - Κυριάκος Βελόπουλος, τον κ. Στυλιανό Φωτόπουλο. Ορίστε κύριε συνάδελφε.

**ΣΤΥΛΙΑΝΟΣ ΦΩΤΟΠΟΥΛΟΣ(Ειδικός Αγορητής της Κ.Ο. «Ελληνική Λύση – Κυριάκος Βελόπουλος»)**: Σας ευχαριστώ κύριε Πρόεδρε. Με τη σειρά μου να ευχαριστήσω και εγώ τους φορείς για την παρουσία τους, είτε δια ζώσης είτε μέσω webex και για τις χρήσιμες πληροφορίες τις οποίες μας μετέφεραν.

Ένα σύντομο σχόλιο θα ήθελα να κάνω, σχετικά με την παρουσία και το σχόλιο της Γενικής Συνομοσπονδίας Πολυτέκνων. Είναι ομολογούμενο από όλους ότι το δημογραφικό είναι το νούμερο ένα πρόβλημα της χώρας. Παρόλα αυτά, βλέπουμε άλλο ένα νομοσχέδιο στο οποίο να μην υπάρχουν ρυθμίσεις, να μην υπάρχουν διατάξεις και μέριμνα, η οποία να δείχνει την πρόθεση της κυβέρνησης να λύσουμε αυτό το πρόβλημα, για το οποίο όποια μέτρα και να πάρουμε, είναι γνωστό ότι δεν θα αποδώσουν άμεσα. Όσο πιο σύντομα τα πάρουμε τόσο καλύτερα για τη χώρα, συν το γεγονός ότι εμείς δεν είμαστε υπέρ της αντικατάστασης πληθυσμού, άρα θέλουμε να ενισχυθούν οι ελληνικές οικογένειες.

Θα ξεκινήσω τα ερωτήματα μου από τον κ. Ρώτα, αν το συγκεκριμένο νομοσχέδιο επηρεάζει τη βιωσιμότητα και την καθημερινή λειτουργία ενώσεων όπως είναι η δική σας, η οποία φαντάζομαι ότι δεν έχει και τα πολλά άτομα να λειτουργούν και να διεκπεραιώνουν τις καθημερινές εργασίες. Άρα, μία επιπλέον εργασία στο πλαίσιο των γραφειοκρατικών διατάξεων θα σας επιβάρυνε. Άποψή μου.

Από εκεί και πέρα θέλω να απευθυνθώ και στους δύο φορείς των ενώσεων φοροτεχνικών ελεύθερων επαγγελματιών και στον κύριο Καμπάνη και στον κύριο Αποστόλου. Θα ήθελα την άποψή τους, σχετικά με το θέμα το οποίο έχουμε αναλύσει πάρα πολλές φορές και είναι η διαφορετική ημερομηνία υποβολής δηλώσεων μέσω επαγγελματιών αδειούχων φοροτεχνικών και μέσω των ιδιωτών.

Επίσης, θα ήθελα να μας εξηγήσετε το θέμα που αναφέρατε, σχετικά με το κλείδωμα των δηλώσεων Φ.Π.Α. και των φορολογικών δηλώσεων και τι σημαίνει αυτό όταν έχουμε μικρά τεχνικά γραφεία, στο οποίο ο λογιστής φοροτεχνικός είτε αρρωστήσει είτε χρειαστεί μια γυναίκα λογίστρια να γεννήσει και δεν έχουν διαβιβαστεί τα έσοδα από τη μία επιχείρηση τα οποία είναι αντίστοιχα έξοδα για την άλλη. Τι επίπτωση θα έχει στις δηλωτικές υποχρεώσεις και στα πρόστιμα που θα επισύρει στην άλλη επιχείρηση, η οποία θα έρθει μετά να κάνει τροποποιητικές δηλώσεις.

Επίσης, μία που συζητάμε το θέμα της απόδοσης των τελών χαρτοσήμου, γιατί εγώ θα το λέω έτσι για λίγο διάστημα ακόμα μέχρι να συνηθίσω το νέο ψηφιακό τέλος. Γνωρίζετε πάρα πολύ καλά από την εμπειρία σας, ότι πολλές φορές μιλάμε για μικροποσά της τάξεως των 2, 3 , 5 ευρώ. Αντίστοιχα, όμως, τα πρόστιμα για την μη υποβολή αυτών των δηλωτικών υποχρεώσεων είναι από 100, 250 και 500 ευρώ, ανάλογα με το είδος των τηρούμενων βιβλίων και στοιχείων. Θα ήθελα να το συζητήσουμε, λοιπόν, μια που έχουμε τον Υπουργό εδώ και έχει δείξει καλή διάθεση. Στο πλαίσιο της αναμόρφωσης την έχουμε ξανακάνει αυτή τη συζήτηση, αλλά κάποια στιγμή πρέπει να ολοκληρωθεί η συζήτηση και να πάρουμε αποφάσεις. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Εμείς σας ευχαριστούμε κύριε συνάδελφε. Τον λόγο έχει η κυρία Ευτυχία (Έφη) Αχτσιόγλου, Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ».

**ΕΥΤΥΧΙΑ (Έφη) ΑΧΤΣΙΟΓΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):**Σας ευχαριστώ πολύ. Θα ήθελα και εγώ με τη σειρά μου να ευχαριστήσω όλους τους φορείς για την παρουσία τους και τη συμμετοχή τους στη σημερινή συζήτηση. Νομίζω ότι οι παρατηρήσεις τους ήταν ιδιαίτερα κρίσιμες, ώστε να μπορέσουμε κι εμείς να κατανοήσουμε σε βάθος τις ειδικότερες πτυχές αυτού του νομοσχεδίου καθώς και να ακούσει και η Κυβέρνηση τα σημεία της κριτικής.

 Το πρώτο που είναι προφανές κύριε Υπουργέ και αγαπητοί φορείς είναι ότι υπάρχει μια γενικευμένη δυσαρέσκεια αναφορικά με το Χαράτσι και το Τέλος που επιβάλλεται στις συνδρομές όπου πληρώνουν εργαζόμενοι και επαγγελματίες στα σωματεία τους, όπως προβλέπει το άρθρο 20 αυτού του νομοσχεδίου. Εδώ ακούσαμε αυτή την έντονη διαφωνία και από την πλευρά της ΓΣΕΒΕΕ και από τον εκπρόσωπο της Ένωσης Φοροτεχνικών Αττικής, καθώς και από την εκπρόσωπο των Πολυτέκνων. Πρόκειται για μία οικονομική επιβάρυνση, η οποία έρχεται να προστεθεί στη λειτουργία των σωματείων που ούτως ή άλλως με πολύ μεγάλη δυσκολία καλύπτουν τις βασικές τους ανάγκες.

 Δεύτερον, έρχεται να επισείσει πολύ σοβαρά πρόστιμα σε περίπτωση μη τήρησης αυτής της υποχρέωσης.

Τρίτον, έρχεται να προσθέσει εμπόδιο στη Συλλογική Οργάνωση και Δράση επαγγελματιών και εργαζομένων, το οποίο θα έπρεπε να είναι το στοιχειώδες και που θα έπρεπε να εγγυάται μία σύγχρονη πολιτεία στους οικονομικούς φορείς του Ελληνικού Σχηματισμού.

 Τέταρτο, ότι πέραν των άλλων και πέραν της οικονομικής επιβάρυνσης και πέραν του εμποδίου που δημιουργεί τη Συλλογική Οργάνωση και Δράση επιφορτίζεται και με μια ιδιαίτερα βαριά διοικητική διαδικασία Ενώσεις και Σωματεία, τα οποία μπορούν να έχουν πολύ μικρή συγκρότηση. Δηλαδή, πρόκειται για μια μικρή Ένωση για ένα μικρό Σωματείο στο οποίο έρχεται να προστεθεί το βάρος μιας τέτοιας διοικητικής διαδικασίας. Επομένως, εμείς ως «ΝΕΑ ΑΡΙΣΤΕΡΑ» θα το επισημάνουμε με πιο χαρακτηριστικό τρόπο για μια ακόμη φορά ότι πρέπει αυτό το άρθρο να αποσυρθεί. Επίσης, θα ήθελα να ρωτήσω την ΓΣΕΒΕΕ και τον εκπρόσωπο της Ένωσης Φοροτεχνικών το αν γνώριζαν γι’ αυτό ότι θα υπάρξει ένα τέτοιο Τέλος και αν υπήρχε ενημέρωση από το Υπουργείο, αν υπήρξε Κοινωνικός Διάλογος και αν υπήρξε συζήτηση όπως πρέπει να υπάρχει σε αυτές τις περιπτώσεις, γιατί εδώ έχουμε μία επιβάρυνση που αφορά έναν κοινωνικό εταίρο στην πραγματικότητα που αφορά τις οργανώσεις επαγγελματιών και εργαζομένων. Επίσης, το εάν υπήρξε προηγούμενη συζήτηση επ αυτού, πριν κατατεθεί αυτό το νομοσχέδιο ή το εάν αιφνιδιάστηκαν από αυτό το νομοσχέδιο.

 Το δεύτερο ζήτημα αφορά την ΑΑΔΕ και θα πω το εξής. Εδώ στην πραγματικότητα συζητάμε για έναν «έμμεσο φόρο» δηλαδή έναν φόρο τον οποίο πληρώνουν οι πολίτες ανεξαρτήτως της οικονομικής τους κατάστασης δεν υπάρχουν διαβαθμίσεις και συνδέεται με συναλλαγές που κάνουν οι πολίτες ή με δικαιώματα που ασκούν. Αυτός είναι ως έμμεσος φόρος από τη φύση του, δηλαδή ένας άδικος φόρος και νομίζω ότι δεν υπάρχει διαφωνία επ αυτού.

 Από την πλευρά μας και από την πλευρά των φορέων ακούσαμε ότι πρόκειται για τη μετονομασία απλώς ενός φόρου, δηλαδή ένας φόρος που ίσχυε στα χαρτιά και τώρα γίνεται Ψηφιακός, όπως λέει η Κυβέρνηση. Επίσης, η Κυβέρνηση λέει ότι εδώ έχουμε μια μεταρρύθμιση, άρα μια ουσιαστική παρέμβαση επί του φόρου αυτού. Εγώ θέλω να ρωτήσω το εξής. Το Γενικό Λογιστήριο του Κράτους συνοδεύει αυτό το νομοσχέδιο με την έκθεσή του λέγοντας ότι δεν είναι σαφές αν θα υπάρχουν έσοδα ή δαπάνες από αυτό τον φόρο ή το αν θα υπάρχουν απώλειες ή αύξηση του προϋπολογισμού του κράτους ή απώλειες ή αύξηση εσόδων.

 Δεν είναι σαφές, το αφήνει ανοιχτό και μας λέει ότι είναι ενδεχόμενο να συμβεί είτε το ένα είτε το άλλο. Στον Προϋπολογισμό, το Τέλος Χαρτοσήμου είναι 350 εκατομμύρια το χρόνο, όπως ίσχυε μέχρι σήμερα. Η ΑΑΔΕ γνωρίζει τι θα γίνει; Μπορεί να μας απαντήσει; Γνωρίζει αν θα υπάρξει μείωση εσόδων ή αύξηση εσόδων του Κράτους; Αν θα υπάρξει αύξηση εσόδων και από πού; Σε ποιες περιοχές, ποιοι πολίτες θα επιβαρυνθούν και για ποιες πράξεις δεν πρέπει να το γνωρίζουμε αυτό; Δεν πρέπει να γνωρίζουμε τι θα συμβεί;

 Έρχεται η Κυβέρνηση και φέρνει ένα νομοσχέδιο με τυμπανοκρουσίες και το παρουσιάζει πολύ θετικό. Δεν πρέπει να γνωρίζουμε ποιες επιβαρύνσεις ή ποιες συναλλαγές ή ποιοι πολίτες θα επιβαρυνθούν περαιτέρω; Η ΑΑΔΕ μπορεί να μας δώσει μια εικόνα περί τον εκτιμώμενων εσόδων ή απωλειών και το αν ισχύουν οι απώλειες; Για παράδειγμα το Τέλος που επιβάλλεται στα σωματεία είναι μια πολύ χαρακτηριστική και σημαντική επιβάρυνση. Δεν πρέπει να ξέρουμε ή να μας ενημερώσει; Για να το θέσω διαφορετικά το ερώτημα, θα μπορούσε να μας ενημερώσει για το δημοσιονομικό αποτέλεσμα αυτής της παρέμβασης και ποιους κυρίως θα επιβαρύνει ή θα ελαφρύνει και ποιους τελικά θα αφορά;

Το τρίτο ζήτημα. Ακούσαμε, νομίζω, όλοι τον εκπρόσωπο της Ένωσης Φοροτεχνικών Αττικής να κάνει μια συνολική τοποθέτηση που δείχνει την πολύ μεγάλη επιβάρυνση που έχουν οι φοροτεχνικοί τα τελευταία χρόνια από τη σειρά αλλαγών που φέρει η κυβέρνηση τις οποίες όμως δεν μπορεί να υλοποιήσει ο διοικητικός μηχανισμός και τις επιβαρύνονται οι ίδιοι, μετατρέπουμε ουσιαστικά σε ένα ΚΕΠ που πρέπει να αντιμετωπίσει όλα τα προβλήματα των πολιτών διότι δεν μπορεί να διοικητικός μηχανισμός να τα καλύψει.

Και θα ήθελα να ρωτήσω το εξής. Εσείς, αυτή τη στιγμή, οι λογιστές των ατομικών, των μικρών επιχειρήσεων θα αναλάβετε απ’ ότι φαίνεται και από αυτήν την ψηφιακή διαδικασία. Πώς εκτιμάτε ότι θα διαμορφωθούν οι υποχρεώσεις σας; Μπορείτε να τις αντιμετωπίσετε; Τι κίνδυνο βλέπετε για τις επιχειρήσεις; Στις προθεσμίες, στην τήρηση των υποχρεώσεων, γιατί ακούσαμε εμείς την Κυβέρνηση να λέει ότι αυτή η ψηφιοποίηση θα λύσει τα προβλήματα. Όμως υπεύθυνοι στην πραγματικότητα θα είναι στο εξής οι επαγγελματίες και εσείς ως εντολελόμενοί τους για να μπορέσετε να υλοποιήσετε αυτή την διαδικασία. Εσείς βλέπετε ότι αυτό μπορεί να γίνει; Γιατί, καθυστερήσεις που τυχόν θα υπάρχουν θα τις πληρώνουν στο τέλος οι ίδιοι οι πολίτες με πρόστιμα, όπως όλοι καταλάβαμε. Πως βλέπετε εσείς να μπορείτε να υλοποιήσετε αυτή τη διαδικασία, Αν νομίζετε ότι αυτό μπορεί να συμβεί, αν μπορεί να προστεθεί στις υπάρχουσες υποχρεώσεις σας και τι κινδύνους, ενδεχομένως, διαβλέπετε για τις μικρές και ατομικές επιχειρήσεις.

Ευχαριστώ πάρα πολύ για την προσοχή

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε.

 Το λόγο έχει ο κ. Βορύλλας.

 **ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):**  Ευχαριστώ, κύριε Πρόεδρε.

Θα ήθελα να κάνω μια ερώτηση στον κ. Φόκο, από την Ανεξάρτητη Αρχή Δημοσίων Εσόδων. Στον κρατικό προϋπολογισμό του 2024 το σύνολο των φορολογικών εσόδων υπολογιζόταν σε 6,6 δισ. ευρώ, ενώ τα έσοδα από Τέλη Χαρτοσήμου στα 355 εκατομμύρια ευρώ. Δηλαδή, τα Τέλη Χαρτοσήμου αντιπροσωπεύουν μόλις το 0,63 του συνόλου των φορολογικών εσόδων. Τα παραπάνω ποσά αποδεικνύει ότι πρόκειται από φορολογικής απόψεως για έναν ασήμαντο φόρο. Ενώ σε άλλες χώρες αξιολογούνται οι φόροι για την αποδοτικότητά τους στην Ελλάδα τέτοια πράγματα δεν συμβαίνουν, δηλαδή, να αξιολογούνται οι φόροι σε σχέση με τα έσοδα που μπαίνουν στα κρατικά ταμεία. Υπάρχει οποιαδήποτε αξιολόγηση από την ΑΑΔΕ για την αποδοτικότητα των εσόδων από Τέλη Χαρτοσήμου;

Δεδομένου ότι το νέο Ψηφιακό Τέλος Συναλλαγής συνεπάγεται κόστος ανάπτυξης και λειτουργίας ψηφιακής πλατφόρμας και λοιπά διοικητικά ελεγκτικά κόστη, ποιο είναι το συνολικό κόστος επιβολής του Ψηφιακού Τέλους Συναλλαγής; Μήπως η επιβολή Ψηφιακού Τέλους Συναλλαγής στα έντοκα δάνεια έρχεται σε αντίθεση με τις υπ’ αριθμόν 2163 του 2020 και 2323 του 2020 Αποφάσεις του Συμβουλίου της Επικρατείας; Στο σκεπτικό του Συμβουλίου της Επικρατείας μεταξύ άλλων αναφέρεται ότι η χορήγηση έντοκου χρηματικού δανείου περιλαμβάνεται κατ’ αρχήν μεταξύ των πράξεων του άρθρου 2 του Κώδικα ΦΠΑ ως παροχή υπηρεσιών υποκείμενή στο Φόρο Προστιθέμενης Αξίας πλην απαλλασσόμενη αυτού κατά το άρθρο 22 παρ. 1 οπότε δεν μπορεί να επιβληθεί Τέλος Χαρτοσήμου.

 Και μια ερώτηση για τον κ. Καμπάνη από την ΓΕΣΕΒΒΕ. Η επιβολή Ψηφιακού Τέλους Συναλλαγής επί των επιχειρηματικών δανειακών συμβάσεων είναι ευθέως αντίθετη με το νομοθετημένη γενική αρχή ότι τα Τέλη Χαρτοσήμου δεν δύναται να επιβληθούν επί συναλλαγών όπως οι δανειακές συμβάσεις μεταξύ υποκειμένων στο καθεστώς ΦΠΑ, έστω και ευκαιριακά επιτηδευματιών. Η επιλογή της επιβολής Ψηφιακού Τέλους επί των δανείων των ομολογιακών συμπεριλαμβανομένων βρίσκεται σε αντίθεση με τον επιδιωκόμενο από την Ε.Ε. σκοπό της αύξησης της μη τραπεζικής χρηματοδότησης με ειδικότερα, μάλιστα, στόχευση και τη χρησιμοποίηση των οργανισμών εναλλακτικών επενδύσεων ως εργαλεία χρηματοδότησης. Ποιες οι απόψεις της Συνομοσπονδίας επί της επιβολής του Ψηφιακού Τέλους Συναλλαγής στα επιχειρηματικά δάνεια εκτός των τραπεζικών χρηματοδοτήσεων.

 Στην εγχώρια επιχειρηματική πρακτική είναι σύνηθες να υπάρχουν δοσολητικοί λογαριασμοί και να διενεργούνται καταθέσεις και αναλήψεις από μετόχους και εταίρους προκειμένου να στηρίξουν τις επιχειρήσεις σε περιόδους ταμειακών δυσχερειών. Ποιες οι απόψεις της Συνομοσπονδίας επί της επιβολής του Ψηφιακού Τέλους Συναλλαγής στις καταθέσεις και αναλήψεις από μετόχους εταίρους προκειμένου να στηρίξουν τις επιχειρήσεις τους σε περιόδους ταμειακών δυσχερειών.

Ευχαριστώ

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κι εμείς, κύριε συνάδελφε.

 Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ, κύριε Πρόεδρε. Θα ήθελα και εγώ με τη σειρά μου να ευχαριστήσω τους εκπροσώπους των φορέων που παραβρέθηκαν εδώ και όσους μας μίλησαν μέσω Webex. Έχω ερωτήσεις για διαφορετικούς εκπροσώπους φορέων. Η πρώτη απευθύνεται στον εκπρόσωπο της ΑΑΔΕ, τον κύριο Φάκο, αλλά και στον κύριο Καμπάνη και στον κύριο Αποστόλου που έθιξαν το θέμα αυτό στις παρεμβάσεις τους.

Η πρώτη ερώτηση αφορά το εξής και θέλω να πάω ένα βήμα παραπάνω από τις ερωτήσεις που τέθηκαν στο ίδιο πνεύμα προηγουμένως από άλλους συναδέλφους Βουλευτές. Η Κυβέρνηση παρουσιάζει τον νέο αυτόν φόρο ως και να έρχεται συνοδευόμενος από την κατάργηση περίπου 600 φόρων που εισπράττονταν μέσω του φόρου χαρτοσήμου προηγουμένως. Αυτό που δεν έχει πει καθόλου η Κυβέρνηση, αλλά που ακούσαμε σήμερα στη διάρκεια της ακρόασης φορέων είναι ότι μαζί με τον νέο φόρο έρχονται και κάποιοι νέοι φόροι, οι οποίοι εισπράττονται. Για παράδειγμα για τα σωματεία ειπώθηκε, έχω την αίσθηση και θα ήθελα να θέσω και αυτό υπόψιν των 3 κυρίων που ανέφερα, υπάρχει άρθρο που ζητά τώρα να επιβληθεί ο νέος φόρος και στα βραβεία και στα έπαθλα και η ερώτησή μας είναι η εξής: Υπάρχουν πράγματι νέοι φόροι που πρόκειται να εισπραχθούν με την εισαγωγή του νέου νομοσχεδίου αυτού ή υπάρχει μόνο καθαρή απαλλαγή από τους φόρους, όπως αναφέρει η Κυβέρνηση; Αυτή είναι η πρώτη ερώτησή μου και αυτό βεβαίως συνδέεται με το ζήτημα του τι εισπράττεται από αυτό το φόρο, το οποίο τέθηκε προηγουμένως.

Η δεύτερη ερώτησή μου αφορά τους πολύτεκνους και την εκπρόσωπο των πολυτέκνων την κυρία Αγγελή. Θα ήθελα να τη ρωτήσω το εξής: Υπάρχουν κάποιοι πάγιοι φόροι, ιδίως φόροι χαρτοσήμου που τώρα θα εισπράττονται με το νέο ψηφιακό φόρο στα διπλώματα οδήγησης, στις ταυτότητες, στα διαβατήρια. Μια οικογένεια με πολλά παιδιά, μια πολύτεκνη οικογένεια, θα πρέπει να πληρώνει αυτούς τους φόρους τώρα πολλαπλώς και ιδίως αναφέρομαι ξανά σε αυτό το ζήτημα για το κόστος του διαβατηρίου για τα παιδιά κάτω των 14 ετών. Μια τρίτεκνη οικογένεια μόνο για να εκδίδει διαβατήρια στα παιδιά της μέχρι να γίνουν 14 ετών, δεδομένου ότι πρέπει να είναι τριετή αυτά τα διαβατήρια, θα πρέπει να πληρώνει περίπου 80 με 100€ το χρόνο για κάθε παιδί. Αν είναι 4 τα παιδιά ή περισσότερα, είναι πολλά χρήματα αυτά. Έχετε προτείνει και πώς θα βλέπατε εσείς να υπάρχει μια σχετική ρύθμιση, ούτως ώστε πάνω από το δεύτερο παιδί σε μια πολύτεκνη οικογένεια να υπάρχει μείωση του τέλους, γιατί είναι πάρα πολύ μεγάλο το ποσό που συγκεντρώνεται για μια πολύτεκνη οικογένεια και σε άλλους φόρους, επίσης, οι οποίοι επιβάλλονται κάτω από την αιγίδα του νέου νομοσχεδίου.

Η τρίτη μου ερώτηση αφορά τον Δήμαρχο Γαλατσίου. Το σχετικό άρθρο για την παραχώρηση των κτηρίων περιλαμβάνει μια σειρά από αρκετά αυστηρές δεσμεύσεις που περιμένει ο Δήμος σας να έχει όσον αφορά τη συντήρηση των κτηρίων στο μέλλον, την αναβάθμιση του συστήματος αποθήκευσης ενέργειας, αναφορές που θα πρέπει να δίνετε στο Υπουργείο και τα λοιπά. Αυτά, ήθελα να σας ρωτήσω, τα διαπραγματευτήκατε καθόλου με την Κυβέρνηση ή σας έρχονται ως όρος για την παραχώρηση μονομερώς από την πλευρά της Κυβέρνησης; Διότι θα έχουν τεράστια δαπάνη φαντάζομαι για τον Δήμο και πώς βλέπετε εσείς ότι θα μπορέσετε να καλύψετε αυτήν την δαπάνη στα επόμενα 40 χρόνια ή εν πάση περιπτώσει τα επόμενα λίγα χρόνια, δεδομένου ότι υπάρχει αυτή η αυστηρή απαίτηση για τη συντήρηση των κτηρίων, τα οποία μάλιστα μας είπατε ότι δεν ήταν σε καθόλου καλή κατάσταση όταν τα παραλάβατε για πρώτη φορά.

Και η τελευταία μου ερώτηση αφορά όσους θέλουν να την απαντήσουν. Το νομοσχέδιο μας έρχεται με μια αιτιολογική έκθεση η οποία λέει μεταξύ άλλων ότι σκοπός του είναι η εμπέδωση κλίματος φορολογικής δικαιοσύνης με το νέο ψηφιακό φόρο.

Πόσοι από εσάς νομίζετε ότι πράγματι το νομοσχέδιο εμπεδώνει ένα κλίμα φορολογικής δικαιοσύνης;

 Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Σας ευχαριστούμε και εμείς κύριε συνάδελφε.

Τον λόγο έχει ο Ειδικός Αγορητής της ΚΟ «ΣΠΑΡΤΙΑΤΕΣ», κ. Αθανάσιος Χαλκιάς.

 **ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της ΚΟ «ΣΠΑΡΤΙΑΤΕΣ»):** Κύριε Πρόεδρε, να ευχαριστήσω και εγώ από τη δική μου πλευρά όλους τους φορείς που ήλθαν, ακόμη και διαδικτυακά που συμμετείχαν, να κάνουμε έναν ωραίο δημοκρατικό διάλογο και να ακούσουμε τους προβληματισμούς τους επί του νομοσχεδίου. Σε γενικές γραμμές οι περισσότερες ερωτήσεις μου καλύφθηκαν από τους συναδέλφους μου. Το μόνο που θέλω να ρωτήσω προς την ΠΟΜΕΝΣ είναι εάν με το φαινόμενο που βλέπουμε το τελευταίο διάστημα, πολλά στελέχη να παραιτούνται από το στράτευμα, βλέπετε τα ερωτήματα και πιθανόν την ανησυχία που έχετε, η κυβέρνηση να ανταποκρίνεται; Σε συζητήσεις που έχετε κάνει πριν ανακοινωθούν κάποια πράγματα, βλέπετε να ανταποκρίνεται η Κυβέρνηση και να προσπαθεί ρωτώντας σας, τι πρέπει να αλλάξει, τι πρέπει να φέρει, να υπάρχει κάποια θετική έκβαση να αντιστραφεί αυτό;

Επίσης, για το δημογραφικό, θα συμφωνήσω με πολλά που είπε η κυρία Αγγελή, το δημογραφικό δεν είναι μόνο ένα εθνικό ζήτημα, που για εμάς τους εθνικιστές είναι μείζον το έθνος και να συνεχίσει να υπάρχει το έθνος και θέλουμε και ζητούμε να γεννηθούν Έλληνες και Ελληνίδες, δυστυχώς έχει όμως και άλλες προεκτάσεις. Έχει και στο ασφαλιστικό και στο οικονομικό διότι θα έχουμε λιγότερους Έλληνες να πληρώνουν φόρους και λιγότερους ανθρώπους να πληρώνουν ασφαλιστικές εισφορές.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε και εμείς κύριε συνάδελφε.

Τον λόγο έχει ο κ. Καρασμάνης Γεώργιος, Βουλευτής της ΚΟ της Νέας Δημοκρατίας, που έχει ζητήσει τον λόγο για να απευθύνει ερωτήσεις στους εκπροσώπους των φορέων.

 Ορίστε, έχετε τον λόγο, κ. Καρασμάνη.

 **ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, θα ήθελα να θέσω δυο ερωτήσεις στον κ. Φάκο, τον εκπρόσωπο της ΑΑΔΕ και φυσικά και στους εκπροσώπους της ΓΣΕΒΕΕ και στους φοροτεχνικούς, τον κ. Καμπάνη και τον κ. Αποστόλου. Η Κυβέρνηση ψηφίζει νόμους που διευκολύνουν πραγματικά τους πολίτες, όμως δυστυχώς οι υπηρεσίες δεν τις εφαρμόζουν και ταλαιπωρούνται και βρίσκονται σε αδιέξοδο. Για παράδειγμα, με το άρθρο 64 του ν.5072/2023 μέσω του εξωδικαστικού μηχανισμού μπορούν να ρυθμίσουν τις οφειλές προς το δημόσιο και προς τους ασφαλιστικούς φορείς όσοι κληρονόμησαν οφειλές από εταιρείες που έκλεισαν ή βρίσκονται σε εκκαθάριση - αναφέρομαι στα συνυπεύθυνα πρόσωπα, πιστεύω να γίνομαι αντιληπτός – ωστόσο δεν υλοποιείται. Η ΑΑΔΕ δεν έχει ολοκληρώσει τις ενέργειες που απαιτούνται για την αποστολή στοιχείων οφειλών των συνυπεύθυνων προσώπων στα προσωπικά τους ΑΦΜ, με αποτέλεσμα να μην μπορούν να ρυθμίσουν τις οφειλές τους και να ταλαιπωρούνται.

 Η ΑΑΔΕ οφείλω να πω ότι έχει διορθώσει τις πληγές του παρελθόντος. Έχει βελτιώσει την ποιότητα των παρεχόμενων υπηρεσιών με γνώμονα την είσπραξη των δημοσίων εσόδων και την εξυπηρέτηση των πολιτών. Στην προκειμένη, όμως, περίπτωση υπάρχει πρόβλημα. Ταλαιπωρούνται οι πολίτες. Οδηγούνται στα δικαστήρια δύο και τρεις φορές. Έχουν φτάσει σε αδιέξοδο και μάλιστα είναι χιλιάδες αυτοί οι πολίτες. Το ξέρει η ηγεσία του Υπουργείου. Υπάρχουν τα εξώδικα. Ας το λάβει, λοιπόν, υπόψη αυτό η ΑΑΔΕ και να σπεύσει να κάνει την διόρθωση, ώστε να εξυπηρετηθούν οι πολίτες.

 Η δεύτερη ερώτησή μου έχει σχέση με εταιρείες που οφείλουν προς το δημόσιο, έχουν υπαχθεί στον εξωδικαστικό μηχανισμό, δυστυχώς, δεν μπορούν να ανταποκριθούν στη ρύθμιση. Γιατί ελήφθη υπόψη το δηλωθέν εισόδημα προ φορολόγηση. Όταν είναι εμφανές από γνωστό ότι το πραγματικό εισόδημα απέχει κατά πολύ από το δηλωθέν προς φορολόγηση εισόδημα. Πράγματι αυτό έγινε αντιληπτό και με απόφαση του Υπουργείου του 77522/2024 λαμβάνεται πλέον το διαθέσιμο εισόδημα. Όμως, οι άνθρωποι αυτοί δεν μπορούν να ανταποκριθούν γιατί έχουν χάσει την ρύθμιση εξαιτίας του γεγονότος ότι ελήφθη το εισόδημά προ φόρων. Όχι το διαθέσιμο εισόδημα. Θα πρέπει, λοιπόν, να τους δώσει τη δυνατότητα να επανέλθουν ξανά και να υποβάλουν νέα αίτηση εντός του 12μήνου γιατί κινδυνεύουν αυτές οι εταιρείες να κλείσουν. Με ό,τι αυτό συνεπάγεται για την οικονομία, την απώλεια των παλαιών οφειλών και των νέων εσόδων. Η Γενική Γραμματέας του Υπουργείου είναι εμπειρότατη και έχει βιώσει πάρα πολλές ελλείψεις στα θέματα αυτά. Πιστεύω ότι το γνωρίζει το θέμα και μπορεί να δώσει οδηγίες για την εφαρμογή αυτής της απόφασης που λαμβάνει υπόψη το διαθέσιμο εισόδημα. Να τους δώσει ξανά την ευκαιρία να υποβάλουν νέα αίτηση εντός του 12μήνου.

Αυτές τις παρατηρήσεις είχα να κάνω και σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε κύριε συνάδελφε.

Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ**: Ευχαριστώ κύριε Πρόεδρε. Μια ερώτηση θα κάνω στο Δήμαρχο Γαλατσίου σχετικά με την παραχώρηση του άρθρου 48. Να πω καταρχάς ότι γνωρίζω, κύριε Δήμαρχε, λόγω γειτνίασης, το έργο που κάνετε και ξέρω την προσπάθεια που κάνετε και γι’ αυτό και επιτυγχάνετε και της αποδοχής όλου του κόσμου στην περιοχή σας και μπράβο σας. Είστε από τους λίγους δημάρχους που πιστεύω ότι κάνουν έργο.

Θέλω να ρωτήσω το εξής. Συμφωνούμε όλοι ότι αυτά τα Ολυμπιακά έργα τα οποία έγιναν εγκαταλείφθηκαν, τα περισσότερα διαλύονται, τα άλλα καταστράφηκαν ήδη και καλά κάνετε και προσπαθείτε να σώσετε ό, τι μπορείτε να σώσετε στην Ολυμπιακή Εγκατάσταση του Γαλατσίου, η οποία είναι μία από τις λίγες προνομιακές αθλητικές εγκαταστάσεις, γιατί έχει και μεγάλους χώρους και μπορεί να εξυπηρετήσει και να γίνει χρήση από πολλούς όμορους δήμους. Δηλαδή, ο δικός μου Δήμος, που είναι στο Ψυχικό, απέχει 500 μέτρα από το Γαλάτσι και πολλά παιδιά δεν έχουν πού να γυμναστούν- Φιλοθέη, Ψυχικό, ακόμα και Χαλάνδρι- και μπορούν να βρουν καταφύγιο εκεί.

Η ερώτησή μου έχει να κάνει με το εξής. Σκοπεύετε να χρησιμοποιήσετε αυτούς τους χώρους για γενικότερη άθληση όποιου ενδιαφέρεται και να δημιουργήσετε και αθλητικά τμήματα; Δεν γνωρίζω, τι υπάρχει εκεί στο Γαλάτσι. Ξέρω, ότι έχετε το γήπεδο του ποδοσφαίρου επάνω και το κλειστό κάτω. Μιλάμε για όλους αυτούς τους χώρους και όχι μόνο για το κλειστό του Γαλατσίου. Επίσης, θα δώσετε τη δυνατότητα, θα δημιουργήσει ο δήμος τμήματα ζίου ζίτσου, τζούντο, μπάσκετ, ότι υπάρχει σε αθλητισμό, για να έρχονται και να γυμνάζονται παιδιά τα οποία δεν έχουν τη δυνατότητα πρόσβασης σε χώρους, οι οποίοι δεν υπάρχουν στις ευρύτερες περιοχές. Αν πιάσουμε από την περιοχή κάτω από το Γαλάτσι και δυτικά και ανατολικά, είστε η μόνη περιοχή η οποία έχει ένα μεγάλο αξιοπρεπές αθλητικό κέντρο. Θα δημιουργηθεί αυτό, θα γίνει ένας πόλος άθλησης για τους νέους ή μόνο θα χρησιμοποιηθεί αυτός ο χώρος εκεί για κάποιες συναυλίες όπως γίνεται συνήθως, μίσθωση για συνέδρια κλπ.; Εμάς πραγματικά θα μας χαροποιούσε να μάθουμε ότι τα ελληνόπουλα, τα μικρά παιδιά ή μέχρι και σε μεγαλύτερες ηλικίες θα μπορούν να βρουν ένα χώρο άθλησης και να δημιουργηθεί κάτι, επειδή ακούω και μαθαίνω ότι και εσείς ο ίδιος έχετε ενδιαφέρον και θα θέλαμε να το δούμε να γίνεται.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Τον λόγο έχει ο κ. Φάκος

**ΓΕΩΡΓΙΟΣ ΦΑΚΟΣ(Γενικός Διευθυντής Φορολογίας της Ανεξάρτητης Αρχής Δημοσίων Εσόδων (ΑΑΔΕ))**: Πρώτα απ’ όλα σε σχέση με όσα ακούστηκαν και όσα ερωτήθηκα, έχουμε να πούμε ότι στο τέλος χαρτοσήμου υπήρχαν αμφισβητήσεις οι οποίες οδηγούνταν στα δικαστήρια, ειδικότερα για μεγάλα δάνεια που λαμβάνονταν μεταξύ επιχειρήσεων. Αυτό πρακτικά συμβαίνει μεταξύ επιχειρήσεων που έχουν σχέση μητρικής θυγατρικής και πολλές φορές οδηγούνταν υποθέσεις στο πλαίσιο του ελέγχου στα δικαστήρια προς επίλυση και αυτό το πρόβλημα πολλές φορές δημιουργείται από την εντευκτικότητα του τέλους χαρτοσήμου που έπρεπε να έχει συναφθεί μια σύμβαση μέσα σε ένα συγκεκριμένο τόπο ή θα έπρεπε να εκτελείται σε ένα συγκεκριμένο τόπο.

Τώρα με την πρόβλεψη ότι ένας από τους δύο συμβαλλόμενους θα πρέπει εφόσον είναι φορολογικός κάτοικος Ελλάδος, φορολογείται η συναλλαγή εδώ πέρα, θεραπεύεται αυτή η διαφορά. Επίσης θα πρέπει να επισημάνουμε, ότι γενικά το ψηφιακό τέλος συναλλαγής επιβάλλεται σε λιγότερες συναλλαγές είτε αφορούν το πάγιο τέλος που είναι πολύ συγκεκριμένο, όπως αναφέρεται στο σχέδιο των διατάξεων είτε αφορούν συναλλαγές που υπάγονται σε αναλογικό τέλος, όπως ενδεικτικά είναι οι συμβάσεις το χρησιδάνειο, η σύσταση και η αύξηση κεφαλαίου μη κερδοσκοπικών νομικών προσώπων, οι συμβατικοί τόκοι δανείων, η διατροφή, οι ενέργειες για πιστώσεις τραπεζών.

Γενικά αθροιστικά είναι λιγότερες οι περιπτώσεις στις οποίες επιβάλλεται το νέο τέλος. Θα πρέπει επίσης να επισημάνουμε ότι ήδη έχει ξεκινήσει επεξεργασία και η διεργασία τουλάχιστον σε επίπεδο ΑΑΔΕ, όσον αφορά τη δημιουργία της πλατφόρμας για την ψηφιακή υποβολή του τέλους συναλλαγής, εξ ου και το όνομα του και αργότερο μέχρι την 1η Δεκεμβρίου αυτή η εφαρμογή θα είναι έτοιμη να λειτουργήσει.

Από το νέο ψηφιακό τέλος ταυτόχρονα με τις υποδομές που υπάρχουν όπως είναι τα mydata, είναι δυνατόν να προκύψουν διασταυρώσεις και να προκύψουν συναλλαγές οι οποίες θα έπρεπε να φορολογηθούν. Οπότε θα στηριζόμαστε απόλυτα και μόνο στο φορολογικό έλεγχο, για να προκύψουν δεδομένα όσον αφορά τον προσδιορισμό του τέλους συναλλαγής.

Περαιτέρω θα πρέπει να σημειώσουμε, ότι υπήρχε και είχε κριθεί με το Συμβούλιο της Επικρατείας με τις αποφάσεις 2163 και 2323, ότι ιδιωτικά δάνεια εφόσον χορηγούνται μεταξύ επιχειρήσεων υπάγονται σε Φ.Π.Α. α΄. Αυτό το θέμα έχει ρυθμιστεί ήδη νομοθετικά με το άρθρο 172 του ν.4972/22 και αντίστοιχα έγινε και η πρόβλεψη στο τωρινό τέλος.

Τώρα, όσον αφορά τα οικονομικά στοιχεία που ζητήθηκαν. Καταρχάς, θα πρέπει να πούμε ότι γενικότερα η οικονομική αξιολόγηση των φορολογικών μέτρων γίνεται από το Γενικό Λογιστήριο του Κράτους. Ωστόσο, η ΑΑΔΕ παρέχει οικονομικά δεδομένα με βάση τις δηλώσεις που υποβάλλονται και τα στοιχεία που προκύπτουν από τα συστήματά της και ταυτόχρονα είναι δυνατό να αξιολογηθούν κάποια μέτρα σε επίπεδο ΑΑΔΕ. Από άποψη διοικητικού κόστους και εξυπηρέτησης του πολίτη. Στην προκειμένη περίπτωση το διοικητικό κόστος του τέλους συναλλαγής θα είναι σαφώς μικρότερο από το τέλος χαρτοσήμου, για τον απλούστατο λόγο ότι πρόκειται να υλοποιηθεί ψηφιακά στο νέο περιβάλλον που έχει διαμορφωθεί στην ΑΑΔΕ και πλέον υπάρχει εφαρμογή των αιτημάτων μέσω της οποίας υποβάλλονται διάφορες δηλώσεις και διάφορες αιτήσεις από τους φορολογούμενους. Δεν θα υπάρχει αυτό ούτε θα πηγαίνει ο φορολογούμενος στον γκισέ για να αποδώσει το φόρο ούτε θα χρησιμοποιεί την εφαρμογή των αιτημάτων. Θα υποβάλει ηλεκτρονικά τη δήλωση μέσα από την εφαρμογή, γεγονός που αναμένεται να ελαφρύνει τόσο το φορολογούμενο όσο και τη φορολογική διοίκηση. Από αυτή την άποψη, λοιπόν, είναι θετική η αξιολόγηση της αποδοτικότητας του φόρου.

Τέλος, θα θέλαμε να επισημάνουμε ότι από τα στοιχεία που έχουμε στη διάθεσή μας, λόγω της συμμετοχής των συναδέλφων στην αρμόδια Επιτροπή, τα έσοδα του χαρτοσήμου ήταν 350 εκατομμύρια ευρώ. Τώρα λόγω των ρυθμίσεων που θα γίνουν και προβλέπουν λιγότερες συναλλαγές που θα υπάγονται στο συγκεκριμένο τέλος αναμένεται μια μικρή μείωση των εσόδων, τα οποία εκτιμάται ότι θα διαμορφωθούν γύρω στα 320 εκατομμύρια ευρώ.

Όσον αφορά τώρα τα θέματα που αναφέρθηκαν για τον εξωδικαστικό μηχανισμό και για την απώλεια ρύθμισης, έστω και αν δεν αναφέρονται στο συγκεκριμένο νομοσχέδιο, εκείνο που έχουμε να επισημάνουμε είναι ότι άπτονται περισσότερο νομοθετικών ρυθμίσεων τα οποία θα πρέπει να εκτιμηθούν από το Υπουργείο καταρχάς. Ευχαριστώ.

**ΓΕΩΡΓΙΟΣ ΚΑΡΑΣΜΑΝΗΣ:** Οι ρυθμίσεις έχουν γίνει κύριε Φάκο, εσείς δεν τις εφαρμόζετε. Δεν χρειάζεται άλλη ρύθμιση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Καρασμάνη, μην διακόπτετε, δεν έχετε τον λόγο.

Τον λόγο έχει ο κ. Καμπάνης.

**ΒΑΣΙΛΕΙΟΣ ΚΑΜΠΑΝΗΣ (Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ) και εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Να ξεκινήσω από την πληρέστερη αναφορά στα προβλήματα του κλάδου των λογιστών, που έκανε ο κ. Αποστόλου της Ένωσής μας της ΕΦΕΕΑ, όπου σε μεγάλο βαθμό είναι θέσεις της ΠΟΦΕΕ διαχρονικές. Να θίξω το θέμα των φορολογικών δηλώσεων. Ανέκαθεν εμείς είχαμε τη θέση για μία πεντάμηνη περίοδο υποβολής φορολογικών δηλώσεων. Εξάλλου, η ημερομηνία η καταληκτική στις 30/6 ήταν πρόταση της Ομοσπονδίας. Βέβαια, ξεκινούσε από 1/2, αλλά μετά χάθηκε η έναρξη. Φυσικά, με όλα τα στοιχεία μέσα και επίσης συμπληρωματικά είχαμε προτείνει ότι μέσω λογιστών θα πρέπει να υπάρχουν άλλες διαφορετικές ημερομηνίες ούτως ώστε να μπορεί να ολοκληρώνεται σωστά, γιατί κάθε φορά, κάθε χρόνο έχουμε το ίδιο πρόβλημα και καταλήγει στο τέλος να γίνεται ένα bras de fer μεταξύ ΠΟΦΕΕ και Υπουργείου Οικονομικών για τις παρατάσεις. Ακουγόμαστε ότι είμαστε παρατασάκηδες και όλα αυτά τα σχετικά.

Εκείνο που θέλω να τονίσω είναι όσον αφορά την ασθένεια. Το είπα και πριν, κοντεύουμε να γίνουμε γραφικοί στο θέμα της ασθένειας, επί Υπουργίας σας, κύριε Πρόεδρε, έχει ψηφιστεί αυτή η διάταξη η οποία ακόμα παραμένει, δεν μπορούμε να αρρωστήσουμε, δεν μπορούμε να πεθάνουμε και δεν μπορεί κανένας να γεννήσει, πόσο μάλλον ο λογιστής αλλά και το κοντινό του περιβάλλον. Άρα, είναι άμεση ανάγκη να βγει η ρύθμιση ούτως ώστε να μην υπάρχει πρόβλημα, διότι το 97% των επιχειρήσεων είναι μικρομεσαίες και λειτουργούν μέσα από τα δικά μας γραφεία. Ένα πολύ μικρό ποσοστό έχει οργανωμένα λογιστήρια και γίνεται αναφορά στις πολύ μεγάλες επιχειρήσεις με οργανωμένα λογιστήρια.

Έχει ανακοινωθεί και από τον Υπουργό, αλλά το κυριότερο πρόβλημα που βρίσκουμε εμείς, τόσο σαν ΠΟΦΕΕ όσο και σαν ΓΣΕΒΕΕ, γιατί όλες αυτές οι προτάσεις είναι ταυτόχρονα και της ΓΣΕΒΕΕ προτάσεις, θα πρέπει να γίνονται οποιεσδήποτε ρυθμίσεις ενόψει του προϋπολογισμού νωρίς, ούτως ώστε τα πάντα να είναι τακτοποιημένα μέσα στο σύστημα πριν τον Δεκέμβριο για να μπορούμε να συνεχίσουμε την επόμενη χρονιά. Σε κάθε περίπτωση θα πρέπει να υπάρχει συνεννόηση και συνεργασία και με το Οικονομικό Επιμελητήριο που είναι ο επιστημονικός μας φορέας, αλλά και με την ΠΟΦΕΕ η οποία εκφράζει και το σύνολο των ελεύθερων επαγγελματιών φοροτεχνικών λογιστών.

Όσον αφορά τη διαβούλευση του συγκεκριμένου, εμείς το είδαμε στη διαβούλευση σας ΠΟΦΕΕ και σαν ΓΣΕΒΕΕ, κάναμε την πρότασή μας προς τον Υπουργό εσωτερικά και μετά κατατέθηκε και το υπόμνημα σήμερα, αλλά βγήκε και δελτίο τύπου πριν από λίγες ημέρες. Δεν υπήρξε κάποια συνεννόηση με κανέναν φορέα πριν γι’ αυτό το θέμα του χαρτοσήμου. Αυτό το οποίο ακούγαμε είναι ότι πάει προς κατάργηση και τελικά βλέπουμε ότι παραμένει. Καταλαβαίνουμε το δημοσιονομικό θέμα γιατί μιλάμε για περίπου μισό δισ., οπότε δεν είναι κάτι το οποίο καταργείται τελείως. Θετικό είναι ό,τι έχει καταργηθεί. Σαφώς και τα πρόστιμα είναι μεγάλα, μιλάμε για 100€, 250€ ή 500€ και θα επανέλθω στο θέμα των προστίμων γιατί το έχουμε τόσο με το περιβαλλοντικό τέλος της σακούλας όσο και με το φόρο διαμονής που έχουμε πολλάκις εδώ μέσα τονίσει, ότι για ένα λεπτό τροποποίηση και δεν μιλάμε στην αρχική δήλωση, γιατί καταλαβαίνουμε ότι πρέπει να υπάρχει υποχρέωση και η υποχρέωση επιφέρει μια ποινή η οποία πρέπει να είναι λογική σε κάθε περίπτωση, αλλά τώρα για ένα λεπτό διαφορά να υπάρχει πρόστιμο αντίστοιχο, αυτό καταλαβαίνετε ότι είναι εξωφρενικό. Τα πρόστιμα πλέον είναι σε τέτοιο βαθμό που κλείνουν επιχειρήσεις. Εκτός εάν το ζητούμενο είναι να κλείσουν οι μικρομεσαίες που αυτή τη στιγμή κρατάνε την ελληνική οικονομία.

Να προχωρήσω παρακάτω σε κάτι που ρώτησε ο κ. Βορύλλας όσον αφορά τις ταμειακές διευκολύνσεις. Η ΓΣΕΒΕΕ είναι αντίθετη σε οποιαδήποτε επιβάρυνση δημιουργεί πρόβλημα στα εμπορικά πράγματα της χώρας. Είπαμε ότι ευχής έργο θα ήταν να καταργηθεί. Οι ταμειακές διευκολύνσεις και οι δοσοληπτικοί λογαριασμοί των εταίρων ανέκαθεν έβγαιναν στους ελέγχους τα πρόστιμα και δημιουργούσαν πρόβλημα και δεν ξέρουμε τι ποσά είναι αυτή τη στιγμή βεβαιωμένα σε αυτά τα δις τα οποία είναι προς είσπραξη.

Από κει και πέρα, στο ερώτημα που έθεσε ο κύριος Καζαμίας, πιστεύω ότι θα μείνει το όνομα χαρτόσημο, δεν νομίζω ότι θα αλλάξει όνομα, θα γίνει κάτι αντίστοιχο με το παλιό το ΣΔΟΕ που έχει μείνει το ΣΔΟΕ σαν όνομα, θα μείνει και το χαρτόσημο, δηλαδή, θα παραμείνουμε στο χαρτόσημο.

Σαφώς στην προηγούμενη κατάσταση όσον αφορά -και κάποιος άλλος Βουλευτής το ρώτησε αυτό, όσον αφορά- την επιπλέον επιβάρυνση, θα πω ό,τι το χαρτόσημο στα Σωματεία και τις Επαγγελματικές Ενώσεις, είναι επιβάρυνση. Γιατί; Γιατί από το 1987 και μετά, άσχετα αν πολλοί το απέδιδαν γιατί υπήρχε αυτή η ασάφεια του νόμου, από το 1987 και μετά περίπου δεν χρειάζονταν χαρτόσημο και όλα αυτά, αλλά και τα Επιμελητήρια και τα Σωματεία και οι Επαγγελματικές Οργανώσεις, αλλά θεωρώ ότι από την ερμηνεία του συγκεκριμένου άρθρου, αγγίζει μόνο Επαγγελματικά Σωματεία και Οργανώσεις και όχι υπαλλήλων.

Όσον αφορά τον κύριο Καρασμάνη -και συγγνώμη αν έχω ξεχάσει κάποιον, τον παρακαλώ, ας επανέλθει για να απαντήσω. Όσον αφορά τον κύριο Καρασμάνη- για το θέμα του εξωδικαστικού, είναι κάτι το οποίο το κυνηγάμε και το κάνουμε χαρτιά και σαν ΓΣΕΒΕΕ και σαν ΠΟΦΕΕ και δεν ξέρω, είναι καθαρά τεχνικό το θέμα, αλλά το πρόβλημα είναι ότι αυτή τη στιγμή βεβαιώνονται - δεσμεύονται οι λογαριασμοί και γίνονται κατασχέσεις, ενώ δεν μπορούν να αρθούν μέσα τα χρωστούμενα αυτών των ανθρώπων από τις εταιρείες οι οποίες έχουν κλείσει. Είναι άμεση ανάγκη και έχουμε κάνει και εμείς παρεμβάσεις και στηνΕΓΔΙΧ, (myEGDIX), είναι άμεση η ανάγκη να λειτουργήσει αυτή η πλατφόρμα για να μπορέσουν οι άνθρωποι αυτοί να ρυθμίσουν τις οφειλές τους.

Τώρα, παραπέρα, πάγια είναι η θέση και της ΓΣΕΒΕΕ και της ΠΟΦΕΕ ότι χρειαζόμαστε και επιπλέον ρυθμίσεις των 24 δόσεων. Επίσης, έχουμε ήδη προτείνει τη ρύθμιση 120 δόσεων, η οποία δεν είναι αποδεκτή και από τους θεσμούς, όπως μας έχει ειπωθεί, αλλά κάλλιστα θα μπορούσε να γίνει μία κουβέντα στις 48 ή στις 72 και μέσω ενός μίνι εξωδικαστικού συμβιβασμού να μπορέσουν αυτοί οι άνθρωποι να ρυθμίσουν σε περισσότερες δόσεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Κύριε Καμπάνη, έχει χαθεί η εικόνα και ο ήχος. Κύριε Καμπάνη, ολοκληρώσατε;

**ΒΑΣΙΛΕΙΟΣ ΚΑΜΠΑΝΗΣ (Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ) και εκπρόσωπος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Ολοκληρώνω λέγοντας, κύριε Πρόεδρε, ότι βάλαμε πλάτη μέσα στον COVID-19 και αξίζει σε όλον τον κλάδο, μία έμπρακτη αναγνώριση.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Σας ευχαριστούμε πολύ, κύριε Καμπάνη.

Τον λόγο έχει ο κ. Μαρκόπουλος.

**ΓΕΩΡΓΙΟΣ ΜΑΡΚΟΠΟΥΛΟΣ (Δήμαρχος Γαλατσίου):** Σας ευχαριστώ πολύ, κύριε Πρόεδρε.

Αξιότιμοι κύριοι Βουλευτές, θα ήθελα να τονίσω ότι εμείς όχι μόνο διαπραγματευτήκαμε για το συγκεκριμένο άρθρο, όχι μόνο τώρα αλλά και με προηγούμενες κυβερνήσεις και συναινούμε απόλυτα πως έρχεται προς ψήφιση στη Βουλή, για τον απλούστατο λόγο ότι έπρεπε να λύσουμε μια συγκεκριμένη άσκηση, να συνεχίσει να παραμένει ο συγκεκριμένος χώρος ως αθλητισμού και πολιτισμού, αλλά ταυτόχρονα να μην επιβαρύνεται ο κρατικός και δημοτικός προϋπολογισμός. Έτσι, σε ένα κομμάτι της εγκατάστασης, υπάρχουν επιχειρηματικές δράσεις, που μετακυλίεται όλο το κόστος λειτουργίας εκεί.

Όλο αυτό το χρονικό διάστημα των δέκα χρόνων, θέλω να σας πω, ότι όλα τα κόστη ήδη τα έχει ο Δήμος Γαλατσίου. Το κόστος το έχει ο Δήμος Γαλατσίου και λειτουργεί ο συγκεκριμένος χώρος, ένας χώρος αθλητισμού και πολιτισμού, με υπέρ-τοπικό χαρακτήρα.

Οι περισσότερες εγγραφές μας, κύριε Κόντη, είναι από τους γειτονικούς δήμους. Επίσης, είναι σε ομαδικά αθλήματα, όπως είπα.

Ταυτόχρονα έχουμε επενδύσει στον αθλητισμό και έχουμε φτιάξει ένα «μπαλόνι», όπως λένε οι άνθρωποι του αθλητισμού, γιατί δεν έφταναν οι συγκεκριμένοι χώροι που είχαμε και τον αμέσως επόμενο μήνα θα φτιάξουμε άλλο ένα «μπαλόνι» και είμαστε προς αυτή την κατεύθυνση. Ευχαριστώ πάρα πολύ για την ερώτηση.

 Αυτό που θέλω να πω προς όλους τους αξιότιμους βουλευτές και τον κ. Υπουργό είναι ένα πολύ μεγάλο ευχαριστώ γιατί ο δήμος Γαλατσίου διεκδικεί το συγκεκριμένο χώρο τα τελευταία 20 χρόνια και μας δίνεται η ευκαιρία να αξιοποιήσουμε περισσότερο αυτό τον χώρο και να είστε σίγουροι ότι δεν θα σας απογοητεύσω. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Ρώτας.

**ΔΗΜΗΤΡΙΟΣ ΡΩΤΑΣ (Πρόεδρος της Πανελλήνιας Ομοσπονδίας Ενώσεων Στρατιωτικών - ΠΟΜΕΝΣ):** Για τα ερωτήματα στην κυρία Βατσινά, όπως είπα και στην ομιλία μου ποτέ δεν υπήρξε αυτή η πρόβλεψη για την υποβολή χαρτοσήμου, γιατί με το ν.1249 εξαιρούμαστε και θέλω να πιστεύω ότι αυτό θα διευκρινιστεί από το Υπουργείο Οικονομικών, ότι τα επαγγελματικά σωματεία δεν μπορούν να έχουν αυτό το χαράτσι θα το πω, γιατί εδώ θα παραβιαστεί και το συνταγματικό δικαίωμα του ανόθευτου και ελεύθερου συνδικαλισμού.

Οι εισφορές μας γίνονται μέσω των λογιστικών μας κέντρων με ποσοστό 1/3 στις πρωτοβάθμιες ενώσεις και τα 2/3 στην ομοσπονδία μας και αυτό θα έχει ως αποτέλεσμα να υπάρχει επιβάρυνση και στη μία περίπτωση και στην άλλη περίπτωση. Δηλαδή, αυτό δεν θέλουμε να το πιστέψουμε, και για τις ενώσεις και για τις ομοσπονδίες των Σωμάτων Ασφαλείας, φυσικά και για την Ομοσπονδία των Ενόπλων Δυνάμεων.

Κύριε Φωτόπουλε, εννοείται ότι θα μας επιβαρύνει και οικονομικά και θα επιβαρύνει και την καθημερινότητά μας. Εμείς ασχολούμαστε με τα προβλήματα των εν ενεργεία στρατιωτικών, δεν είναι δυνατόν να τρέχουμε για αυτά τα πράγματα και γι’ αυτό και δεν υπήρχε αυτό το τέλος ποτέ. Θέλω να πιστεύω ότι με τη διευκρίνιση του Υπουργείου Οικονομικών, ότι θα διευθετηθεί και δεν θα υπάρξει κανένα ζητούμενο.

Το ίδιο ισχύει και για τον κ. Καζαμία για κάτι που ανέφερε για τα θέματα της επιβολής του χαρτοσήμου, όπως επίσης θεωρούμε ότι είναι πολύ άδικο και για το τέλος για τα διαβατήριά μας. Εμείς δεν μπορούμε να έχουμε πρόσβαση αυτή τη στιγμή στις ψηφιακές ταυτότητες και αναγκαζόμαστε να βγάζουμε διαβατήριο και να πληρώνουμε 85 ευρώ. Αυτό είναι άδικο και για εμάς και για τα Σώματα Ασφαλείας και θα πρέπει να καταργηθεί, μέχρι τουλάχιστον να αποφασίσει η ελληνική πολιτεία να μας δίνει το δικαίωμα να βγάζουμε κι εμείς ταυτότητες, άσχετα με τις επαγγελματικές μας ταυτότητες ως στρατιωτικοί, να μπορούμε να ταξιδεύουμε όπως οι άλλοι Έλληνες πολίτες στις χώρες του Segen. Γιατί να υπάρχει αυτή η διάκριση; Δεν μου έχει απαντήσει κανένας μέχρι τώρα.

Κύριε Χαλκιά, όντως υπάρχει ένα τεράστιο θέμα με το προσωπικό των Ενόπλων Δυνάμεων, οι αποστρατείες τα τελευταία χρόνια είναι πάρα πολλές και τα επόμενα χρόνια θα είναι ακόμα μεγαλύτερες, μεγαλώνει και ο μέσος όρος ηλικίας. Εμείς έχουμε μια πολύ καλή συνεργασία με το Υπουργείο Εθνικής Άμυνας και με τον Υπουργό, κ. Δένδια, ήδη κάποια πράγματα έχουν μπει σε έναν προγραμματισμό, όπως η κατασκευή κατοικιών.

Το οικιστικό είναι τεράστιο ζήτημα, το είπα και στην ομιλία μου. Δεν είναι δυνατόν ένας συνάδελφος να παίρνει μετάθεση να πάει σε ένα νησί, στη Ρόδο, στην Κρήτη, στη Μυτιλήνη, να του ζητούν 600 - 700 ευρώ ενοίκιο, να παίρνει μισθό 900 – 1000 ευρώ για να ζήσει την οικογένειά του, που σε πολλές περιπτώσεις οι σύζυγοί τους δεν δουλεύουν. Άρα, καταλαβαίνετε με ένα μισθό τόσο χαμηλό, αν μπορούν να ζήσουν και οι ίδιοι και οι οικογένειές τους. Είναι τεράστιο το ζητούμενο, υπάρχει μία πολύ καλή συνεργασία, έχουμε ζητήσει και από το Υπουργείο Οικονομικών, που έχουμε πάρα πολλά πράγματα να επιλύσουμε και δυστυχώς εξαιρούμαστε, ενώ έχουν ψηφιστεί νόμοι για όλους τους εργαζόμενους, δυστυχώς πάντα εξαιρούμαστε εμείς και τα Σώματα Ασφαλείας. Δεν ξέρω για ποιο λόγο γίνεται αυτό.

Με τα φύλλα πορείας, γιατί να μην εφαρμοστεί νόμος που εδώ και 7 - 8 χρόνια ισχύει για όλο το δημόσιο τομέα και δεν ισχύει για τις Ένοπλες Δυνάμεις. Γιατί δεν υπάρχει ένα νέο ειδικό μισθολόγιο; Δεν μπορεί στη Βουλγαρία, που λέμε ότι είναι η τελευταία χώρα, ο δεκανέας που θα μπαίνει στο βουλγαρικό στρατό να παίρνει 1.100 ευρώ και ο εύελπις να παίρνει 950. Θεωρώ ότι είναι μεγάλη αδικία και πρέπει να το καταλάβει όλος ο πολιτικός κόσμος. Έχουμε τεράστιο πρόβλημα δεν μπορούμε να επιβιώσουμε, εάν δεν δοθούν κίνητρα θα έχουμε τεράστιο πρόβλημα τα επόμενα χρόνια στη στελέχωση των Ενόπλων Δυνάμεων.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Ρώτα.

Τον λόγο έχει ο κ. Παύλος Αποστόλου, Πρόεδρος της Ένωσης Φοροτεχνικών Ελεύθερων Επαγγελματιών Αττικής (ΕΦΕΕΑ), για να απαντήσει στις ερωτήσεις των συναδέλφων.

**ΠΑΥΛΟΣ ΑΠΟΣΤΟΛΟΥ (Πρόεδρος της Ένωσης Φοροτεχνικών Ελεύθερων Επαγγελματιών Αττικής (ΕΦΕΕΑ)):** Ευχαριστώ.

Να πούμε κατ’ αρχήν. Το φορολογικό πεδίο που ονομαζόταν μέχρι τώρα χαρτόσημο, ήταν ένα πολύ δύσκολο πεδίο που τόσο εμείς, όσο και οι αρμόδιες υπηρεσίες του Υπουργείου Οικονομικών, πολλές πλευρές δεν ήταν γνωστές, τις ψάχναμε πολλές φορές, δεν υπήρχαν συγγράμματα, δεν υπήρχαν οδηγίες, δεν υπήρχαν οι εξειδικευμένοι υπάλληλοι στις ΔΟΥ που να μπορούμε και να απευθυνόμαστε και να μαθαίνουμε και να ρωτάμε.

Όσον αφορά τις κατηγορίες των συναλλαγών που έχουν προστεθεί τώρα και να απαντήσω στην αξιότιμο εκπρόσωπο του ΠΑΣΟΚ.

Δυστυχώς, δεν έχουμε προλάβει ακόμα να μελετήσουμε σε βάθος αυτό το νομοσχέδιο με τις αλλαγές που επέρχονται. Το χαρτόσημο περιελάμβανε πάρα πολλές κατηγορίες. Είτε ήταν αναλογικό το ποσοστό, είτε ήταν εφάπαξ και κυμαινόμενο, στο νόμισμα, είτε δραχμές, είτε ευρώ κ.λπ..

Δυστυχώς, σαν κλάδος έχουμε κάνει πάρα πολλές συζητήσεις με το Υπουργείο Οικονομικών για τα προβλήματα, τόσο του κλάδου, όσο και για ευρύτερα φορολογικά ζητήματα. Δυστυχώς, τις περισσότερες φορές όταν δεν μας έδιναν κάποια απάντηση ή μάλλον, η απάντηση ήταν μία ότι «Αυτή είναι η Κυβερνητική πολιτική, η εκάστοτε, αυτή θα εφαρμοστεί, έτσι θα προχωρήσουμε.».

 Ειδικά για το θέμα των MyData, έχουμε κάνει συγκεκριμένες προτάσεις για το πώς θα υπάρχει ο καλύτερος φορολογικός έλεγχος, αλλά και η ελάφρυνση στις επιχειρήσεις. Αυτή τη στιγμή δυστυχώς αντί να συμβουλεύουμε τους πελάτες μας, αντί να κάνουμε έναν ορθό φορολογικό έλεγχο, καθόμαστε και ψάχνουμε να βρούμε τις τυχόν αποκλίσεις που υπάρχουν, αν ανέβηκαν σωστά τα τιμολόγια, από τον αντισυμβαλλόμενο, αν δεν ανέβηκαν και μάλιστα υπήρχαν επιχειρήσεις, μεγάλες πολυεθνικές, οι οποίες για πολύ μεγάλο χρονικό διάστημα δεν έκαναν διαβίβαση. Δεν μπορούσαμε να κάνουμε αυτό που λέμε, να συμφωνήσουμε και αυτές μάλιστα είχαν τον τρόπο τους, να μην υποβάλλουν τα δεδομένα του MyData ή ακόμα και προβλήματα που υπήρχαν ακόμα και με παρόχους.

 Παίρνετε βέβαια υπόψη όλο αυτό το θέμα μέσα στο νομοσχέδιο πλην όμως, δεν ξέρουμε, οι επιπτώσεις έρχονται ξανά και ξανά, στις επιχειρήσεις και λέμε για να μην υπάρχει κλείδωμα, γιατί υπάρχουν περιπτώσεις που τις έχουμε πει, όπως πρακτορεία ταξιδίων κ.λπ. που το έσοδο ή μάλλον, η είσπραξη ενός επαγγελματία, δεν είναι και έσοδό του και εδώ λοιπόν, καθόμαστε για να συμφωνήσουμε τα πάντα. Τα τελωνεία για παράδειγμα δεν υποβάλλουν καταστάσεις σε σχέση με το ΦΠΑ που καταβάλλεται εκεί και πρέπει να γίνουν επιπλέον εγγραφές από τους λογιστές.

 Πέρα από όλα αυτά δυστυχώς αυτό που λέμε «Δημόσιος Τομέας» σε μια σειρά τομείς, όπως είναι οι εφορίες, οι οποίες στην Αττική έχουν κλείσει. Δεν μπορούμε πια να απευθυνθούμε. Έχουν δημιουργηθεί τρία Κέντρα, το ΚΕΦΟΔΕ, το ΚΕΦΟΚ και το ΚΕΒΕΙΣ, όπου συσσωρεύονται δεκάδες χιλιάδες αιτήματα και περιμένουμε. Πώς θα προχωρήσουμε σε αυτά;

 Και όλα αυτά, δημιουργείται ένας επιπλέον φόρτος εργασίας στους λογιστές. Έχουμε πραγματικά καταντήσει ΚΕΠ, γιατί; Έχουν αποψιλωθεί οι υπηρεσίες του ΟΑΕΔ, του ΕΦΚΑ και άλλων φορέων που δυστυχώς, απευθύνονται σε εμάς επειδή έχουμε τους κωδικούς TAXIS των φορολογουμένων και αναγκαστικά, είναι το πρώτο αποκούμπι που έρχεται ένας απλός άνθρωπος, να έρθει να συμβουλευτεί τον λογιστή και μέσα σε όλα αυτά εμείς είχαμε ζητήσει, αν μη τι άλλο, μία παράταση στις φορολογικές δηλώσεις που δυστυχώς το Υπουργείο Οικονομικών επικαλούμενο, πως το λένε, δεν ξέρω τι, ας πούμε, δεν θέλησε να μας δώσει αυτή την παράταση. Ότι εν πάση περιπτώσει έπρεπε να εισπραχθούν τα έσοδα, τη στιγμή που τα έσοδα του Κράτους και αυξημένα είναι, αλλά, από τη μια μεριά, αλλά και από την άλλη μεριά χιλιάδες επαγγελματίες, αλλά και μισθωτοί δεν μπορούν να ανταποκριθούν στις φορολογικές δηλώσεις και οι οφειλές αυξάνονται.

Θα πρέπει να κλείσω και στα ερωτήματα που μπήκανε σε σχέση με τα Σωματεία, υπήρχε μεν, πολύ παλιά η πρόβλεψη που όμως, είχε καταστεί ανενεργή - και σωστά είχε καταστεί τέτοια – να μην πληρώνουν, να μην αποδίδουν μάλλον, Χαρτοσήμου επί των Συνδρομών. Σήμερα έρχεται με πιο αυξημένο, με περισσότερη ένταση αυτό το ζήτημα που δημιουργεί προβλήματα στους συνδικαλίζεσθαι. Αυτά έχω, ευχαριστώ όλους που κάνατε ερωτήσεις. Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε. Τον λόγο τώρα έχει η κυρία Αγγελή Ινές Δήμητρα, Γενική Γραμματέας της Ανώτατης Συνομοσπονδίας Πολυτέκνων Ελλάδος (Α.Σ.Π.Ε.).

**ΑΓΓΕΛΗ ΙΝΕΣ ΔΗΜΗΤΡΑ (Γενική Γραμματέας της Ανώτατης Συνομοσπονδίας Πολυτέκνων Ελλάδος (Α.Σ.Π.Ε.):** Ευχαριστώ κ. Πρόεδρε. Ευχαριστώ και τους συναδέλφους σας, που αναφέρθηκαν στην τοποθέτησή μας.

 Όσον αναφορά τον κ. Μαμουλάκη, για το συγκεκριμένο νομοσχέδιο ίσως με πιο απλοϊκό τρόπο, γιατί εμείς δεν είμαστε βουλευτές, εξηγήσαμε πως θα πρέπει να υπάρχει αυτή η μέριμνα. Ενδεικτικά, λοιπόν, σαν πεδίο οικονομικής πολιτικής θα σας πω ότι θα στείλουμε στην Επιτροπή, την κοινή πρόταση του Οικονομικού Επιμελητηρίου και της Ανώτατης Συνομοσπονδίας που έχουμε καταθέσει 6 προτάσεις οικονομικής πολιτικής με απώτερο δημογραφικό στόχο, αφενός. Αφετέρου, τι λέμε;

 Αφορολόγητο το όριο φτώχειας. Φέτος, το όριο φτώχειας σε μια οικογένεια με τέσσερα παιδιά άνω των 14 ετών, είναι ένα ποσό των 20.000 χιλιάδων ευρώ, που σημαίνει ότι είναι 2 μισθοί της οικογένειας γύρω στα 1.700 ευρώ. Είναι πολύ σημαντικό να μειώσουμε αυτά που ζητάμε από τις οικογένειες με παιδιά, από το να τους δίνουμε επιδόματα, τα οποία την επόμενη χρονιά, κατακτήσαμε το αφορολόγητο στο επίδομα, κατακτήσαμε το ακατάσχετο, αλλά δεν κατακτήσαμε να μην λογίζεται ως, εισόδημα και την επόμενη χρονιά δεν γίνεται δικαιούχος σε αυτά τα επιδόματα, η οικογένεια που τα έχει ανάγκη με τα παιδιά της.

 Υπάρχουν, λοιπόν, οι γενικές αρχές που είναι καλές, αλλά υπάρχουν κάποια αλληλοεμπλεκόμενα πάνω στην εφαρμογή που εξοστρακίζουν την οικογένεια με τα παιδιά. Τι λογική έχει να θεωρείται το πολυθέσιο αυτοκίνητο, Τεκμήριο πολυτελούς διαβίωσης και να είναι ο πρώτος κόφτης σε όλα τα επιδόματα;

 Αυτό πρέπει να φύγει.

 Όπως ας, πούμε που έλεγα για το Τεκμήριο διαβίωσης, να μην λογίζονται τα εισοδήματα των προστατευόμενων παιδιών, ότι έχουν τεκμήριο διαβίωσης. Είναι απλά πράγματα.

 Επίσης, έχετε μια κινητήρια δύναμη κυρίες και κύριοι « την μεγάλη οικογένεια». Δείτε την δημιουργικά, δείτε την σαν μικρομεσαία επιχείρηση, καταστήστε την να είναι παραγωγός ενέργειας, όπως κάνουν οι Κύπριοι - εγώ δεν λέω πράγματα που κατεβαίνω από το κεφάλι μας - έχουμε πάρει καλές ευρωπαϊκές πρακτικές και τις αναδεικνύουμε.

Βέβαια, να πω στον κ. Καζαμία. Ξέρετε, μακάρι να είχα την ανάγκη να βγάλω διαβατήριο και στα έξι παιδιά μου, γιατί σαν μια οικογένεια μεσαίας αστικής τάξης δεν μπόρεσα ποτέ να τους δώσω τη δυνατότητα του αθλητισμού. Είναι αυτό όμως, που είπατε εσείς - στο σημείο αυτό της τοποθέτησής μου θα δείτε τη εισήγηση μας - που λέμε, ότι όταν ο υπόχρεος του Ψηφιακού Τέλους Συναλλαγής είναι πολύτεκνος, είτε μια έκπτωση, είτε λιγότερο.

 Πιστεύω ότι θα μπορέσουμε να ρυθμίσουμε πολλά πράγματα και να κάνουμε τους γονείς, τους νέους γονείς, τους μελλοντικούς γονείς να αισθάνονται ασφαλείς. Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κυρία Αγγελή και θα ολοκληρώσουμε τη σημερινή συνεδρίαση, τη 2η συνεδρίαση, γιατί μετά έχει επόμενη, με την τοποθέτηση του Υφυπουργού Εθνικής Οικονομίας και Οικονομικών, του κυρίου Χρίστου Δήμα. Ορίστηκε κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κ. Πρόεδρε. Θέλω και εγώ από την πλευρά μου να ευχαριστήσω το σύνολο των εκπροσώπων των φορέων, αλλά και όλους τους συναδέλφους, είτε με φυσική παρουσία, είτε αξιοποιώντας τη νέα τεχνολογία, ακούγοντας τόσο τις προτάσεις - εισηγήσεις και περιμένοντας και κάποια από τα από τα υπομνήματα, είναι πάρα πολύ χρήσιμα στο πλαίσιο της νομοθετικής διαδικασίας που κάνουμε.

Ειδικότερα για το νομοσχέδιο για το ψηφιακό τέλος συναλλαγής μίλησα και στην προηγούμενη Επιτροπή θα μιλήσω και στην κατ’ άρθρο συζήτηση. Θέλω, όμως, απλώς να θίξω δύο ζητήματα που ακούστηκαν εδώ πέρα και να ξεκαθαρίσουμε κάποια πράγματα.

Δεν υπάρχει κανένα νέο χαρτόσημο, νέος φόρος με το συγκεκριμένο νομοσχέδιο. Στο άρθρο 20, πράγματι, υπάρχει το ψηφιακό τέλος συναλλαγής στην καταβολή συνδρομών προς Επαγγελματικά Επιμελητήρια, Ενώσεις, Συλλόγους και Σωματεία.

Όμοια διάταξη, το είπε πολύ ωραία ο κ. Αποστόλου πιο πριν, ίσχυε και υπό τον Κώδικα Τελών Χαρτοσήμου. Εντούτοις, με ειδικότερες διατάξεις παρασχέθηκαν στο παρελθόν απαλλαγές από το τέλος χαρτοσήμου σε ειδικότερες περιπτώσεις εξόφλησης συνδρομών προς ορισμένους φορείς, όπως ενδεικτικά είναι ο νόμος 1249 του 1982 που απαλλάσσουν από το χαρτόσημο τις συνδρομές σε Εργατοϋπαλληλικές Ενώσεις και Σωματεία.

Οι διατάξεις του νόμου 3717 του 1957, εφόσον πρόκειται για εγγραφή και συνδρομές σε θρησκευτικά, εθνωφελή και άλλα ιδρύματα παρεμφερούς σκοπού, καθώς και υπέρ ιερών ναών ή η Εγκύκλιος 44 του 1987 ως προς τον Φόρο Προστιθέμενης Αξίας βασιζόμενη στο νόμο του 1986 όπως κωδικοποιήθηκε μετά με κάποιες αλλαγές το 2000 που εντάσσει ορισμένες περιπτώσεις συνδρομών στο Φ.Π.Α. με ταυτόχρονη ρητή απαλλαγή επί του χαρτοσήμου και θέλω να τονίσω ότι με βάση την παράγραφο 5 του άρθρου 32 του νομοσχεδίου που συζητάμε περί απαλλαγής από το καθεστώς τελών χαρτοσήμου ισχύουν αναλόγως και υπό το θεσπιζόμενο ψηφιακό τέλος συναλλαγής.

Εάν απαιτούνται επιπλέον αποσαφηνίσεις - νομοτεχνικές βελτιώσεις θα τις πραγματοποιήσουμε. Όμως, είναι κάτι που το είπα και στην πρώτη συζήτηση, δεν υπάρχει καμία νέα επιβολή φόρου στο χαρτόσημο και είναι κάτι που θέλω να το ξεκαθαρίσω.

Έκανε ένα σχόλιο η Γενική Γραμματέας Ανώτατης Συνομοσπονδίας Πολυτέκνων Ελλάδος και εγώ θα πω ότι συμφωνώ με τη ρήτρα δημογραφικού. Είναι πολύ ωραία πρόταση. Θέλω να πω ότι όντως κάνουμε κάποιες νομοτεχνικές βελτιώσεις, ώστε να συμπεριλάβουμε και τα επιδόματα του ΟΠΕΚΑ. Δεν θα υπάγονται στο ψηφιακό τέλος συναλλαγής, άρα, γίνονται κάποιες βελτιώσεις και εκεί πέρα.

Σε κάθε περίπτωση και τα σχόλια που έχουν γίνει και τα υπομνήματα που έχετε καταθέσει είναι όλα υπό αξιολόγηση μέσα βέβαια πάντοτε στις δημοσιονομικές δυνατότητες που έχουμε και σας ευχαριστώ πραγματικά πολύ και για τη σημερινή συζήτηση και για τα σχόλια και για τις παρεμβάσεις σας. Ευχαριστώ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κ. Υφυπουργέ. Να ευχαριστήσω και εγώ με τη σειρά μου τους εκπροσώπους των φορέων για την παρουσία τους στη σημερινή συνεδρίαση, είτε με φυσική παρουσία, είτε μέσω Webex.

Με την τοποθέτηση του Υφυπουργού Εθνικής Οικονομίας και Οικονομικών ολοκληρώθηκε η δεύτερη συνεδρίαση της Επιτροπής. Επόμενη συνεδρίαση σε μισή ώρα στην ίδια αίθουσα.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Κόντης Ιωάννης, Χαλκιάς Αθανάσιος και Αυγενάκης Ελευθέριος.

Τέλος και περί ώρα 15:25 λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**